Eurooppa-sopimus yhdeltä puolen Euroopan yhteisöjen ja niiden jäsenvaltioiden sekä toiselta puolen Unkarin tasavallan välisestä assosioinnista - Pöytäkirja N:o 1 tekstiili- ja vaatetustuotteista - Pöytäkirja N:o 2 Euroopan hiili- ja teräsyhteisön tuotteista - Pöytäkirja N:o 3 muiden kuin Euroopan talousyhteisön perustamissopimuksen liitteessä II tarkoitettujen valmistettujen maataloustuotteiden kaupasta Unkarin ja yhteisön välillä - Pöytäkirja N:o 4 käsitteen "peräisin olevat tuotteet" (alkuperätuotteet) määrittelystä ja hallinnollisen yhteistyön menetelmistä - Pöytäkirja N:o 5 Unkarin sekä Espanjan ja Portugalin välistä kauppaa koskevista erityismääräyksistä - Pöytäkirja N:o 6 keskinäisestä avunannosta tulliasioissa - Pöytäkirja N:o 7 vuosittaisia enimmäismääriä koskevista myönnytyksistä - Päätösasiakirja - Yhteiset julistukset - Yksipuoliset julistukset - Julistus sopimuksen liitteestä IXa ja XIc



Virallinen lehti nro L 347 , 31/12/1993 s. 0002 - 0266

Suomenk. erityispainos Alue 11 Nide 25 s. 0004

Ruotsink. erityispainos Alue 11 Nide 25 s. 0004



EUROOPPA-SOPIMUS yhdeltä puolen Euroopan yhteisöjen ja niiden jäsenvaltioiden sekä toiselta puolen Unkarin tasavallan välisestä assosioinnista BELGIAN KUNINGASKUNTA, TANSKAN KUNINGASKUNTA, SAKSAN LIITTOTASAVALTA, HELLEENIEN TASAVALTA, ESPANJAN KUNINGASKUNTA, RANSKAN TASAVALTA, IRLANTI, ITALIAN TASAVALTA, LUXEMBURGIN SUURHERTTUAKUNTA, ALANKOMAIDEN KUNINGASKUNTA, PORTUGALIN TASAVALTA ISON-BRITANNIAN JA POHJOIS-IRLANNIN YHDISTYNYT KUNINGASKUNTA, Euroopan talousyhteisön, Euroopan hiili- ja teräsyhteisön sekä Euroopan atomienergiayhteisön perustamissopimusten sopimuspuolet, jäljempänä 'jäsenvaltiot`, ja EUROOPAN TALOUSYHTEISÖ, EUROOPAN HIILI- JA TERÄSYHTEISÖ sekä EUROOPAN ATOMIENERGIAYHTEISÖ, jäljempänä 'yhteisö`, yhdeltä puolen, ja UNKARIN TASAVALTA, jäljempänä 'Unkari`, toiselta puolen, jotka PITÄVÄT merkittävinä yhteisön ja sen jäsenvaltioiden sekä Unkarin välisiä perinteisiä siteitä ja sopimuspuolten yhteisiä arvoja, TUNNUSTAVAT yhteisön ja Unkarin haluavan voimistaa näitä siteitä sekä molemminpuolisuuden pohjalta luoda tiiviit ja kestävät yhteydet Unkarin osallistumisen helpottamiseksi yhdentymisprosessiin, jolla 26 päivänä syyskuuta 1988 allekirjoitetulla kauppaa ja taloudellista sekä kauppapoliittista yhteistyötä koskevalla sopimuksella luodut yhteydet lujittuvat ja laajentuvat, KATSOVAT uuden demokratian syntymisen Unkariin avaavan mahdollisuudet uudenlaisiin suhteisiin, VAHVISTAVAT UUDELLEEN sitoutumistaan sellaiseen moniarvoiseen demokratiaan, jonka perustana on oikeusvaltio, ihmisoikeuksien ja perusvapauksien kunnioitus, vapaat ja kansanvaltaiset vaalit, markkinatalouden periaatteet sekä sosiaalinen oikeudenmukaisuus, jotka muodostavat myös tämän assosioinnin perustan, KATSOVAT yhteisön, sen jäsenvaltioiden ja Unkarin sitoutuneen Euroopan turvallisuus- ja yhteistyökokouksen aloittamaan kehitykseen (ETYK), johon sisältyy velvoite toteuttaa täysimääräisesti kaikki sen yhteydessä annetut ja erityisesti Helsingin päätösasiakirjasta, Madridin ja Wienin seurantakokousten päätösasiakirjoista sekä uutta Eurooppaa koskevan Pariisin peruskirjasta ilmenevät määräykset ja periaatteet, KIINNITTÄVÄT HUOMIOTA assosiointisopimuksen merkitykseen rauhanomaisuuden, vaurauden ja tasapainoisuuden rakenteiden pystyttämiselle Eurooppaan, jossa yhteisö muodostaa yhden kulmakivistä, OVAT VAKUUTTUNEITA siitä, että assosioinnin täysimääräistä toteutumista helpotetaan Unkarin jatkuvalla tehokkaalla siirtymisellä sekä sopimuspuolten talousjärjestelmien aidolla lähentymisellä markkinatalouteen ottaen huomioon Bonnin ETY-kokouksen loppupäätelmät, HALUAVAT aloittaa säännöllisen poliittisen vuoropuhelun molempia osapuolia kiinnostavista kahdenvälisistä ja kansainvälisistä kysymyksistä syventääkseen ja täydentääkseen assosiointia, OTTAVAT HUOMIOON yhteisön valmiuden avustaa Unkaria merkittävällä tavalla tämän viedessä menestyksellisesti päätökseen markkinatalouteen siirtymistään sekä yhteisön valmiuden auttaa Unkaria voittamaan rakennesopeutuksen taloudelliset ja sosiaaliset seuraamukset, OTTAVAT HUOMIOON lisäksi yhteisön valmiuden ottaa käyttöön uusia, yhteistyön kokonaisvaltaisuuteen ja monivuotisuuteen perustuvia taloudellisen, teknisen ja rahoitusavun muotoja, OTTAVAT HUOMIOON yhteisön ja Unkarin väliset taloudelliset ja sosiaaliset erot sekä tunnustavat sen tosiasian, että tämän assosioinnin tavoitteet olisi toteutettava tämän sopimuksen asiaankuuluvin määräyksin, OVAT VAKUUTTUNEITA siitä, että assosiointisopimuksella luodaan uusi ilmapiiri niiden välisille taloussuhteille ja ennen kaikkea kaupan ja sijoitusten kehittymiselle, jotka ovat välttämättömiä taloutta uudelleen järjestettäessä ja teknologiaa nykyaikaistettaessa, HALUAVAT aloittaa kulttuuriyhteistyön ja kehittää tiedonvaihtoa, KATSOVAT Unkarin vakaasti päättäneen yhdentyä täysimääräisesti uuden Euroopan poliittiseen, taloudelliseen ja turvallisuuspoliittiseen järjestelmään, ja OVAT TIETOISIA siitä, että Unkarin lopullinen tavoite on jäsenyys yhteisössä ja että sopimuspuolten käsityksen mukaan tämä assosiointi tukee tämän tavoitteen saavuttamista, OVAT SOPINEET SEURAAVASTA: 1 artikla Perustetaan yhdeltä puolen yhteisön ja sen jäsenvaltioiden sekä toiselta puolen Unkarin välinen assosiaatio. Tämän sopimuksen tavoitteena on: - luoda asianmukaiset kehykset poliittiselle vuoropuhelulle, joka mahdollistaa tiiviiden poliittisten yhteyksien kehittämisen; - luoda asteittain yhteisön ja Unkarin välille sellainen vapaakauppa-alue, joka pitkälle käsittää koko kaupankäynnin; - saavuttaa edistymistä niiden molemminpuolisten taloudellisten vapauksien myöntämisessä, jotka muodostavat yhteisön perustan; - vahvistaa uusia sääntöjä, poliittisia ohjelmia ja toimenpiteitä Unkarin yhteisöön yhdentymisen perustaksi; - edistää talous-, rahoitus- ja kulttuuriyhteistyötä mahdollisimman laajalta perustalta; - tukea Unkarin ponnisteluja taloutensa kehittämiseksi ja markkinatalouden täysimääräiseksi toteuttamiseksi; - perustaa sopivia toimielimiä assosioinnin toteuttamiseksi. I OSASTO POLIITTINEN VUOROPUHELU 2 artikla Sopimuspuolten välillä aloitetaan säännöllinen poliittinen vuoropuhelu. Tämä vuoropuhelu edesauttaa ja tiivistää sopimuspuolten välistä lähentymistä ja tukee kestävien yhteisvastuullisuuteen perustuvien yhteyksien avaamista sekä yhteistyön uusia muotoja. Yhteisiin arvoihin ja tavoitteisiin perustuva poliittinen vuoropuhelu ja yhteistyö: - helpottavat Unkarin täysimääräistä yhdentymistä demokraattisten valtioiden yhteisöön ja asteittaista lähenemistä yhteisöön. Tämän sopimuksen mukainen poliittinen ja taloudellinen läheneminen ovat tiiviisti toisiinsa kytkettyjä ja toisiaan täydentäviä assosioinnin osia; - mahdollistavat paremman molemminpuolisen ymmärryksen sekä voimakkaamman näkökohtien lähenemisen kansainvälisissä kysymyksissä erityisesti sellaisissa asioissa, joilla voi olla huomattavat seuraamukset yhdelle sopimuspuolista; - antavat sopimuspuolille mahdollisuuden ottaa huomioon toisen sopimuspuolen näkökohdat ja tavoitteet päätöksentekomenettelyssään; - antavat panoksensa sopimuspuolten näkökohtien lähenemiselle ja lisäävät turvallisuutta ja tasapainoa koko Euroopassa. 3 artikla 1 Sopimuspuolten välillä järjestetään tarpeen mukaan neuvotteluja korkeimmalla poliittisella tasolla. 2 Ministeritasolla poliittista vuoropuhelua käydään assosiointineuvostossa, joka on yleisesti toimivaltainen kaikissa niissä asioissa, jotka sopimuspuolet haluavat saattaa sen käsiteltäväksi. 4 artikla Sopimuspuolet käyttävät poliittisessa vuoropuhelussaan myös muita menettelyjä ja mekanismeja sopivin yhteydenotoin, keskinäisin vaihtojärjestelyin ja neuvotteluin, erityisesti seuraavissa muodoissa: - kokoukset poliittisten johtajien tasolla yhdeltä puolen Unkarin virkamiesten ja toiselta puolen Euroopan yhteisöjen neuvoston ja komission puheenjohtajiston välillä; - kaikkien sopimuspuolten välisten diplomaattisten yhteyksien täysimääräinen käyttö, mukaan lukien asianmukainen yhteydenpito kansainvälisissä ja monivälisissä yhteyksissä kuten Yhdistyneissä kansakunnissa ja ETY-kokouksissa; - säännölliset Unkarille annettavat tilanneselostukset Euroopan poliittisesta yhteistyöstä, mikä tarvittaessa on vastavuoroista; - kaikki muut keinot, jotka voivat antaa hyödyllisen panoksen poliittisen vuoropuhelun tiivistämiselle, kehittämiselle ja syventämiselle. 5 artikla Parlamentaarisella tasolla poliittista vuoropuhelua käydään assosiointineuvostossa. II OSASTO YLEISET PERIAATTEET 6 artikla 1 Assosiaatio käsittää enintään kymmenen vuoden siirtymäkauden, joka koostuu kahdesta toisiaan seuraavasta lähtökohtaisesti viisivuotisesta vaiheesta. Ensimmäinen vaihe alkaa tämän sopimuksen voimaantulohetkellä. 2 Assosiointineuvosto tarkastelee säännöllisesti tämän sopimuksen soveltamista ja Unkarin edistymistä markkinatalouden toteuttamisessa. 3 Assosiointineuvosto kokoontuu ensimmäisen vaiheen päättymistä edeltävien kahdentoista kuukauden aikana päättääkseen siirtymisestä toiseen vaiheeseen sekä päättääkseen mahdollisista muutoksista täytäntöönpanosäännöksiin. Tällöin se ottaa huomioon 2 kohdassa mainitusta tarkastelusta saadut tulokset. 4 Edellä 1, 2 ja 3 kohdassa mainittua kahta vaihetta ei sovelleta III osastoon. III OSASTO TAVAROIDEN VAPAA LIIKKUVUUS 7 artikla 1 Yhteisö ja Unkari perustavat asteittain enintään kymmenen vuoden pituisen siirtymäkauden aikana sopusoinnussa tämän sopimuksen määräysten sekä tullitariffeja ja kauppaa koskevan yleissopimuksen määräysten (GATT) kanssa vapaakauppa-alueen tämän sopimuksen voimaantuloajankohdasta alkaen. 2 Tuotaessa tavaroita yhteisöön sovelletaan niiden luokitteluun yhdistettyä nimikkeistöä. Tuotaessa tavaroita Unkariin sovelletaan niiden luokitteluun Unkarin tullitariffia. 3 Jollei II ja III luvun erityismääräyksistä muuta johdu, tässä sopimuksessa määrätyt asteittaiset tullinalennukset toteutetaan jokaisen tuotteen osalta siitä tullista, jota tämän sopimuksen voimaantuloa edeltävänä päivänä tosiasiallisesti sovelletaan perustullina kaikkiin nähden. 4 Jos tämän sopimuksen voimaantulon jälkeen toteutetaan tullinalennuksia kaikkiin nähden erityisesti GATT:in Uruguayn kierrokseen pohjautuvan tullitariffisopimuksen perusteella, korvaavat näin alennetut tullit 3 kohdassa mainitut perustullit tämän alennuksen voimaantuloajankohdasta. 5 Yhteisö ja Unkari ilmoittavat toisilleen kulloisetkin perustullinsa. I LUKU Teollisuustuottet 8 artikla 1 Tämän luvun määräyksiä sovelletaan niihin yhteisöstä ja Unkarista peräisin oleviin tuotteisiin, jotka on esitetty Unkarin tullitariffin ja yhdistetyn nimikkeistön 25 97 ryhmässä, lukuun ottamatta kuitenkaan liitteessä I esitettyjä tuotteita. 2 Jäljempänä 9 13 artiklaa ei sovelleta 15 ja 16 artiklassa tarkoitettuihin tuotteisiin. 9 artikla 1 Yhteisön tuontitullit Unkarista peräisin oleville tuotteille, joita ei ole esitetty liitteessä IIa, IIb tai III, poistetaan tämän sopimuksen voimaantuloajankohdasta. 2 Yhteisön tuontitullit Unkarista peräisin oleville tuotteille, jotka on esitetty liitteessä IIa, poistetaan asteittain: - tämän sopimuksen voimaantuloajankohdasta alennetaan jokaista tullia 50 prosenttiin perustullista; - yhden vuoden kuluttua tämän sopimuksen voimaantuloajankohdasta poistetaan vielä jäljellä olevat tullit. Yhteisön tuontitulleja alennetaan liitteessä IIb esitettyjen Unkarista peräisin olevien tuotteiden osalta tämän sopimuksen voimaantuloajankohdasta vuosittaisilla perustullin 20 prosentin alennuksilla siten, että neljännen vuoden lopussa tämän sopimuksen voimaantuloajankohdasta ne ovat täysimääräisesti poistetut. 3 Liitteessä III esitettyjen Unkarista peräisin olevien tuotteiden tuontitulleja jätetään kantamatta yhteisön vuosittaisen kiintiön tai tariffikaton mukaisesti, joita on asteittain nostettu mainitussa liitteessä määriteltyjen edellytysten mukaisesti. Samanaikaisesti tämän sopimuksen voimaantuloajankohdasta poistetaan tuontitullit asteittain edellä mainitut kiintiöt tai tariffikatot ylittävien määrien osalta alentamalla niitä liitteessä III vahvistettujen edellytysten mukaisesti asteittain siten, että viimeistään viidennen vuoden lopussa kyseisten tavaroiden vielä jäljellä olevat tullit poistetaan kokonaan. 4 Yhteisön määrälliset tuontirajoitukset ja vaikutukseltaan vastaavat toimenpiteet poistetaan tämän sopimuksen voimaantuloajankohdasta Unkarista peräisin olevilta tuotteilta. 10 artikla 1 Liitteessä IV esitettyjen yhteisöstä peräisin olevien tuotteiden osalta Unkarin tuontitulleja alennetaan asteittain seuraavasti: - tämän sopimuksen voimaantullessa kahteen kolmasosaan perustullista; - 1 päivänä tammikuuta 1993 yhteen kolmasosaan perustullista; - 1 päivänä tammikuuta 1994 poistetaan jäljellä olevat tullit. 2 Muiden kuin liitteessä IV ja V esitettyjen yhteisöstä peräsin olevien tuotteiden osalta Unkarin tuontitulleja alennetaan asteittain seuraavasti: - 1 päivänä tammikuuta 1995 kahteen kolmasosaan perustullista; - 1 päivänä tammikuuta 1996 yhteen kolmasosaan perustullista; - 1 päivänä tammikuuta 1997 poistetaan jäljellä olevat tullit. 3 Liitteessä V esitettyjen yhteisöstä peräisin olevien tuotteiden osalta Unkarin tuontitulleja alennetaan asteittain seuraavasti: - 1 päivänä tammikuuta 1995 tulleja alennetaan 90 prosenttiin perustullista; - 1 päivänä tammikuuta 1996 tulleja alennetaan 75 prosenttiin perustullista; - 1 päivänä tammikuuta 1997 tulleja alennetaan 60 prosenttiin perustullista; - 1 päivänä tammikuuta 1998 tulleja alennetaan 45 prosenttiin perustullista; - 1 päivänä tammikuuta 1999 tulleja alennetaan 30 prosenttiin perustullista; - 1 päivänä tammikuuta 2000 tulleja alennetaan 15 prosenttiin perustullista; - 1 päivänä tammikuuta 2001 poistetaan jäljellä olevat tullit. 4 Unkarin määrälliset tuontirajoitukset ja vaikutukseltaan vastaavat toimenpiteet poistetaan asteittain liitteessä VIa esitettyjen yhteisöstä peräisin olevien tuotteiden osalta tässä liitteessä määrätyn aikataulun mukaisesti 1 päivän tammikuuta 1995 ja 31 päivän joulukuuta 2000 välisenä aikana. Kaikki muut määrälliset rajoitukset ja vaikutukseltaan vastaavat toimenpiteet poistetaan tämän sopimuksen voimaantullessa. Assosiointineuvosto tarkastelee säännöllisin väliajoin määrällisten rajoitusten purkamisen edistymistä. Tämän sopimuksen voimaantuloajankohdasta alkaen avaa Unkari tuontikatot liitteessä VIb esitetyille yhteisöstä peräisin oleville tuotteille kyseisessä liitteessä esitetyin edellytyksin. 11 artikla Määräyksiä tuontitullien poistamisesta sovelletaan myös fiskaalisiin tulleihin. 12 artikla Yhteisö poistaa tämän sopimuksen voimaantullessa Unkarista peräisin olevasta tuonnista kaikki vaikutukseltaan tuontitulleja vastaavat maksut. Unkari poistaa yhteisöstä peräisin olevasta tuonnista kaikki vaikutukseltaan tuontitulleja vastaavat maksut seuraavan aikataulun mukaisesti: >TAULUKON PAIKKA> 13 artikla Yhteisö ja Unkari poistavat keskenään asteittain viimeistään viidennen vuoden lopussa tämän sopimuksen voimaantuloajankohdasta kaikki vientitullit ja vaikutukseltaan vastaavat maksut sekä kaikki määrälliset vientirajoitukset ja vaikutukseltaan vastaavat toimenpiteet lukuun ottamatta niitä, jotka saattavat olla perusteltuja kansainvälisten velvoitteiden noudattamiseksi. 14 artikla Kumpikin sopimuspuoli ilmoittaa olevansa valmis alentamaan tullejaan kaupassa toisen sopimuspuolen kanssa nopeammin kuin 9 tai 10 artiklassa on määrätty, jos yleinen taloudellinen tilanne ja kyseisen elinkeinoalan tilanne sen sallivat. Assosiointineuvosto voi antaa tästä suosituksia. 15 artikla Pöytäkirja N:o 1 sisältää määräykset siinä esitetyistä tekstiilituotteista. 16 artikla Pöytäkirja N:o 2 sisältää määräykset Euroopan hiili- ja teräsyhteisön alaan kuuluvista tuotteista. 17 artikla 1 Tämän luvun määräykset eivät estä sitä, että yhteisö säilyttää maksuissaan liitteessä VII esitettyjen Unkarista peräisin olevien tuotteiden osalta maataloudellisen osan. 2 Tämän luvun määräykset eivät estä sitä, että Unkari sisällyttää maksuihinsa liitteessä VII esitettyjen yhteisöstä peräisin olevin tuotteiden osalta maataloudellisen osan. II LUKU Maatalous 18 artikla 1 Tämän luvun määräyksiä sovelletaan yhteisöstä ja Unkarista peräisin oleviin maataloustuotteisiin. 2 `Maataloustuotteella` tarkoitetaan tuotteita, jotka kuuluvat Unkarin tullitariffin ja yhdistetyn nimikkeistön 1 24 ryhmään ja jotka on esitetty liitteessä I, lukuun ottamatta kuitenkaan kalastustuotteita, jotka on määritelty neuvoston asetuksessa (ETY) N:o 3687/91. 19 artikla Pöytäkirja N:o 3 sisältää kauppamääräykset siinä esitetyistä, valmistetuista maataloustuotteista. 20 artikla 1 Yhteisö poistaa Unkarista peräisin olevien maataloustuotteiden osalta tämän sopimuksen voimaantuloajankohdasta ne määrälliset tuontirajoitukset, jotka tämän sopimuksen allekirjoitusajankohtana ovat vielä voimassa siinä muodossa kuin niitä sovelletaan neuvoston asetuksen (ETY) N:o 3420/83 perusteella, 2 Liitteessä VIIIa ja VIIIb esitettyihin Unkarista peräisin oleviin maataloustuotteisiin sovelletaan yhteisön tullikiintiön asettamien rajoitusten mukaisesti alennettuja maksuja tai alennettuja tulleja näissä liitteissä vahvistettujen määräysten mukaisesti. 3 Liitteessä IXa esitettyjen yhteisöstä peräisin olevien maataloustuotteiden tuonnissa Unkariin ei sovelleta määrällisiä rajoituksia. Liitteessä IXb esitettyihin yhteisöstä peräisin oleviin maataloustuotteisiin ei kyseisessä liitteessä vahvistettuihin määriin saakka sovelleta määrällisiä rajoituksia. 4 Yhteisö ja Unkari myöntävät toisilleen liitteissä Xa, Xb, Xc, XIa, XIb, XIc ja XId esitetyt myönnytykset tasapuolisuuden ja vastavuoroisuuden pohjalta näissä liitteissä esitettyjen edellytysten mukaisesti. 5 Yhteisö ja Unkari tarkastelevat assosiointineuvostossa jokaisen tuotteen osalta tasapuolisuuden ja vastavuoroisuuden pohjalta mahdollisuuksia uusiin myönnytyksiin ottaen huomion maataloustuotteidensa kaupan laajuuden, niiden erityisen herkkyyden, yhteisön yhteisen maatalouspolitiikan määräykset, Unkarin maatalouspoliittiset määräykset sekä tullitariffeja ja kauppaa koskevan yleissopimuksen (GATT) monenkeskisten kauppaneuvottelujen tulokset. 21 artikla Jos toisesta sopimusvaltiosta peräisin olevien tuotteiden tuonti, johon sovelletaan 20 artiklan mukaisia myönnytyksiä, maatalousmarkkinoiden erityisen herkkyyden vuoksi aiheuttaa vakavia häiriöitä toisen sopimuspuolen markkinoilla, käy kumpikin sopimuspuoli neuvotteluja asianmukaisen ratkaisun löytämiseksi, sanotun kuitenkaan rajoittamatta tämän sopimuksen muiden määräysten ja erityisesti 30 artiklan soveltamista. Siihen saakka kunnes tällaiseen ratkaisuun päästään, voi kyseinen sopimuspuoli toteuttaa tarpeellisina pitämänsä toimenpiteet. III LUKU Kalastus 22 artikla Tämän luvun määräyksiä sovelletaan yhteisöstä ja Unkarista peräisin oleviin kalastustuotteiden alan markkinajärjestelyistä annetun neuvoston asetuksen (ETY) N:o 3687/91 määritelmän mukaisiin kalastustuotteisiin. 23 artikla Edellä 20 artiklan 5 kohtaa sovelletaan soveltuvin osin kalastustuotteisiin. IV LUKU Yhteiset maaraykset 24 artikla Tämän luvun määräyksiä sovelletaan kaikkeen tavarakauppaan, jos tässä luvussa tai pöytäkirjassa N:o 1, 2 tai 3 ei muuta määrätä. 25 artikla 1 Tämän sopimuksen voimaantuloajankohdan jälkeen ei yhteisön ja Unkarin välisessä kaupassa oteta käyttöön uusia tuonti- tai vientitulleja tai vaikutukseltaan vastaavia maksuja eikä jo olemassa olevia nosteta. 2 Tämän sopimuksen voimaantuloajankohdan jälkeen ei yhteisön ja Unkarin välisessä kaupassa oteta käyttöön uusia määrällisiä tuonti- tai vientirajoituksia tai vaikutukseltaan vastaavia toimenpiteitä eikä jo olemassa olevia tiukenneta. 3 Tämän artiklan 1 ja 2 kohta eivät millään tavalla rajoita Unkaria tai yhteisöä jatkamasta maatalouspolitiikkansa harjoittamista, eivätkä ne millään tavalla rajoita tähän politiikkaan perustuvien toimenpiteiden toteuttamista, edellä sanotun kuitenkaan rajoittamatta 20 artiklan soveltamista. 26 artikla 1 Molemmat sopimuspuolet pidättäytyvät sisäisen verotuksen kaltaisista toimenpiteistä tai menettelyistä, jotka suoraan tai välillisesti syrjivät toisen osapuolen samankaltaisia alkuperätuotteita. 2 Toisen sopimuspuolen alueelle viedyille tuotteille ei saa antaa sisäisistä maksuista palautusta, joka ylittää niiden osalta suoraan tai välillisesti kannetun maksun. 27 artikla 1 Tämä sopimus ei estä ylläpitämästä tai luomasta tulliliittoa, vapaakauppa-aluetta tai rajaliikennejärjestelyjä, jos niillä ei muuteta tässä sopimuksessa määrättyjä kauppajärjestelyjä. 2 Assosiointineuvostossa käydään neuvotteluja sopimuspuolten välillä kansainvälisistä sopimuksista, sellaisen tulliliiton tai vapaakauppa-alueen perustamisesta ja tarvittaessa kaikista muista tärkeistä kysymyksistä, jotka liittyvät sopimuspuolten kulloiseenkin kauppapolitiikkaan kolmansien maiden kanssa. Tällaisia neuvotteluja käydään erityisesti kolmannen maan mahdollisesti liittyessä yhteisöön, jotta varmistetaan, että tähän sopimukseen sisältyvät yhteisön ja Unkarin keskinäiset edut otetaan huomioon. 28 artikla Unkari voi toteuttaa kestoltaan rajoitettuja poikkeusjärjestelyjä 10 artiklan ja 25 artiklan 1 kohdan osalta korkeampien tullien muodossa. Nämä järjestelyt saavat kohdistua ainoastaan syntyvään teollisuuteen tai määrättyihin elinkeinoaloihin, joissa on meneillään rakennemuutos tai jotka ovat vakavien vaikeuksien edessä, erikoisesti jos niistä aiheutuu pahoja sosiaalisia ongelmia. Tämän järjestelyn mukaisesti toteutetut Unkarin tuontitullit yhteisöstä peräisin oleville tuotteille saavat olla arvoltaan enintään 25 prosenttia ja niiden on jatkossakin turvattava etuuskohtelu yhteisöstä peräisin oleville tuotteille. Näitä järjestelyjä soveltaen tuotujen tuotteiden kokonaisarvo ei saa ylittää 15 prosenttia I luvussa mainittujen teollisuustuotteiden kokonaistuonnista laskettuna viimeiseltä sellaiselta vuodelta, jolta tilastot ovat käytettävissä. Näitä toimenpiteitä sovelletaan enintään viisi vuotta, jos assosiointineuvosto ei hyväksy tähän pidennystä. Niiden voimassaolo lakkaa viimeistään siirtymäkauden päättyessä. Näitä toimenpiteitä ei saa kohdistaa tuotteeseen, johon kohdistuneiden kaikkien tullien ja määrällisten rajoitusten tai maksujen tai vaikutukseltaan vastaavien toimenpiteiden poistamisesta on kulunut enemmän kuin kolme vuotta. Unkari antaa assosiointineuvostolle tiedoksi mahdolliset poikkeusjärjestelyt, jotka se aikoo toteuttaa; yhteisön pyynnöstä käydään assosiointineuvostossa neuvotteluja kyseisistä toimenpiteistä ja kyseisestä elinkeinoalasta ennen sellaisten järjestelyjen soveltamista. Tällaisten järjestelyjen käyttöönoton yhteydessä Unkari toimittaa assosiointineuvostolle aikataulun tämän artiklan mukaisesti toteutettujen tullien poistamisesta. Tämän aikataulun mukaan on näiden tullien poistaminen aloitettava tasaisin vuosittaisin osuuksin viimeistään kahden vuoden kuluttua niiden käyttöönotosta. Assosiointineuvosto voi päättää toisenlaisesta aikataulusta. 29 artikla Jos sopimuspuoli toteaa toisen sopimuspuolen käyttävän kaupassaan polkumyyntimenettelyä tullitariffeja ja kauppaa koskevan yleissopimuksen VI artiklan tarkoittamalla tavalla, voi se sopusoinnussa tullitariffeja ja kauppaa koskevan yleissopimuksen VI artiklan soveltamisesta tehdyssä sopimuksessa määrättyjen edellytysten ja 33 artiklassa säädetyn menettelyn kanssa toteuttaa aiheelliset polkumyyntimenettelyn vastaiset toimenpiteet. 30 artikla Jos tietyn tuotteen tuonti on lisääntynyt sellaisina määrinä ja sellaisin edellytyksin, että: - kotimaisten tuottajien samankaltaisille tai suoraan niiden kanssa kilpaileville tuotteille aiheutuu tai niille uhkaa aiheutua huomattavaa vahinkoa tai - tuonti aiheuttaa tai uhkaa aiheuttaa jollakin elinkeinoalalla vakavia häiriöitä tai vaikeuksia, jotka voivat johtaa taloudellisen tilanteen merkittävään heikentymiseen jollakin alueella, yhteisö tai Unkari, sen mukaan kumpaa sopimuspuolta asia koskee, voi 33 artiklassa säädettyjen edellytysten ja menettelytapojen mukaisesti toteuttaa aiheelliset toimenpiteet. 31 artikla Jos 13 artiklan ja 25 artiklan määräysten noudattaminen johtaa: i) sellaisen tuotteen jälleenvientiin kolmanteen maahan, jonka osalta viejänä oleva sopimuspuoli ylläpitää määrällisiä vientirajoituksia, vientitulleja tai vaikutukseltaan vastaavia toimenpiteitä tai ii) vakavaan niukkuuteen tai sellaisen uhkaan viejänä olevan osapuolen kannalta olennaisen tuotteen osalta ja jos tästä aiheutuu tosiasiallisesti tai todennäköisesti viejänä olevalle osapuolelle huomattavia vaikeuksia, tämä voi 33 artiklassa määrättyjen edellytysten ja menettelytapojen mukaisesti toteuttaa aiheelliset toimenpiteet. Nämä toimenpiteet eivät saa olla syrjiviä ja ne on poistettava, kun olosuhteet eivät enää oikeuta niiden ylläpitämistä. 32 artikla Jäsenvaltiot ja Unkari mukauttavat asteittain kaikki valtiolliset kauppamonopolin muodot siihen, että viidennen vuoden lopussa tämän sopimuksen voimaantuloajankohdasta kaikki syrjintä tuotteiden hankinta- ja kaupanpitomääräyksissä yhteisön ja Unkarin kansalaisten välillä on poistettu. Assosiointineuvostolle ilmoitetaan tämän tavoitteen saavuttamiseksi toteutetuista toimenpiteistä. 33 artikla 1 Jos yhteisö tai Unkari kohdistaa 30 artiklassa mainittuja vaikeuksia aiheuttavien tuotteiden tuontiin hallinnollisen menettelyn saadakseen nopeasti tietoa kaupankäynnin kehityksestä, se ilmoittaa asiasta toiselle osapuolelle. 2 Yhteisö tai Unkari antavat 29, 30 ja 31 artiklassa tarkoitetuissa tapauksissa ennen niissä määrättyjen toimenpiteiden toteuttamista tai 3 kohdan d alakohdassa tarkoitetuissa tapauksissa niin nopeasti kuin mahdollista kaikki tarpeelliset tiedot assosiointineuvostolle molemmille osapuolille hyväksyttävän ratkaisun löytämiseksi. Ensisijaisesti on toteutettava ne toimenpiteet, jotka aiheuttavat mahdollisimman vähän haittaa tämän sopimuksen toiminnalle. Suojatoimenpiteet ilmoitetaan välittömästi assosiointineuvostolle, jossa niistä neuvotellaan säännöllisesti erityisesti sellaisen aikataulun asettamiseksi, jonka mukaisesti suojatoimenpiteet voidaan mahdollisimman nopeasti poistaa. 3 Pantaessa 2 kohtaa täytäntöön, sovelletaan seuraavaa: a) Annetaan 30 artiklan osalta mainitussa artiklassa tarkoitetusta tilanteesta johtuvat vaikeudet tiedoksi assosiointineuvostolle niiden tarkastelua varten; tämä voi tehdä kaikki tarpeelliset päätökset niiden poistamiseksi. Jos assosiointineuvosto tai viejänä oleva osapuoli ei kolmessakymmenessä päivässä ole tehnyt päätöstä vaikeuksien poistamisesta eikä hyväksyttävään ratkaisuun ole päästy, voi tuojana oleva osapuoli toteuttaa aiheelliset toimenpiteet ongelman ratkaisemiseksi. Nämä toimenpiteet eivät saa kohdistua laajemmalle, kuin on ilmenneiden vaikeuksien poistamiseksi välttämättä tarpeen. b) Ilmoitetaan 29 artiklan osalta assosiointineuvostolle polkumyyntitapaus heti, kun tuojana olevan osapuolen viranomaiset ovat aloittaneet tutkimuksen. Jos polkumyynti ei ole päättynyt kolmessakymmenessä päivässä siitä, kun asia on saatettu assosiointineuvoston käsiteltäväksi eikä hyväksyttävään ratkaisuun ole päästy, voi tuojana oleva osapuoli toteuttaa aiheelliset toimenpiteet. c) Ilmoitetaan 31 artiklan osalta mainitussa artiklassa tarkoitetuista tilanteista johtuvat vaikeudet assosiointineuvostolle niiden tarkastelua varten. Assosiointineuvosto voi tehdä tarpeelliset päätökset vaikeuksien poistamiseksi. Jos se ei ole tehnyt päätöstä kolmessakymmenessä päivässä siitä, kun asia on ilmoitettu sille, viejänä oleva osapuoli voi soveltaa aiheellisia toimenpiteitä kyseisen tuotteen viennin osalta. d) Jos nopeaa toimintaa vaativat poikkeukselliset olosuhteet tekevät ilmoittamisen tai ennalta tarkastelun mahdottomaksi, yhteisö tai tilanteen mukaan Unkari voi 29, 30 ja 31 artiklassa määritellyissä tilanteissa soveltaa välittömästi suojatoimenpiteitä, jotka ovat välttämättä tarpeen tilanteen hallitsemiseksi. 34 artikla Pöytäkirjassa N:o 4 vahvistetaan alkuperäsäännöt tässä sopimuksessa määrättyjen tullietujen soveltamiseksi. 35 artikla Sopimus ei estä sellaisia tuontia, vientiä tai kauttakuljetusta koskevia kieltoja tai rajoituksia, jotka ovat perusteltuja julkisen moraalin, yleisen järjestyksen tai turvallisuuden vuoksi sekä ihmisten, eläinten terveyden ja elämän tai kasvien suojelemiseksi, taiteellisten, historiallisten tai arkeologisten kansallisaarteiden suojelemiseksi taikka teollisen tai kaupallisen omaisuuden suojelemiseksi; sopimus ei myöskään estää kultaa tai hopeaa koskevaa sääntelyä. Nämä kiellot ja rajoitukset eivät kuitenkaan saa olla keino mielivaltaiseen syrjintään tai kaupan peiteltyyn rajoittamiseen. 36 artikla Pöytäkirjassa N:o 5 vahvistetaan erityismääräykset, joita sovelletaan kauppaan yhdeltä puolen Unkarin ja toiselta puolen Espanjan ja Portugalin kanssa. I V OSASTO TYÖNTEKIJÖIDEN LIIKKUVUUS, SIJOITTAUTUMISOIKEUS, PALVELUJEN TARJOAMINEN I LUKU Tyontekijoiden liikkuvuus 37 artikla 1 Jollei jäsenvaltiossa sovellettavista edellytyksistä ja yksityiskohtaisista säännöistä muuta johdu: - kansalaisuudeltaan unkarilaisia työntekijöitä, jotka laillisesti työskentelevät jonkin jäsenvaltion alueella, ei saa syrjiä heidän kansalaisuutensa perusteella työehdoissa, palkkauksessa eikä irtisanomisessa verrattuna kyseisen jäsenvaltion kansalaisiin; - laillisesti jossakin jäsenvaltiossa työskentelevän työntekijän aviopuolisolla ja lapsilla, jotka asuvat siellä laillisesti, on pääsy tämän jäsenvaltion työmarkkinoille tämän työntekijän työluvan voimassaolon ajan; poikkeuksen muodostavat kausityöntekijät ja 41 artiklan mukaisten kahdenvälisten sopimusten perusteella saapuneet työntekijät, jollei näissä sopimuksissa toisin määrätä. 2 Unkari myöntää 1 kohdassa tarkoitetun kohtelun alueellaan laillisesti työskenteleville työntekijöille, jotka ovat jonkin jäsenvaltion kansalaisia sekä myös heidän alueellaan laillisesti asuville aviopuolisoille ja lapsille, jollei Unkarissa sovellettavista edellytyksistä ja yksityiskohtaisista säännöistä muuta johdu. 38 artikla 1 Jäsenvaltioiden alueella laillisesti työskentelevien kansalaisuudeltaan unkarilaisten työntekijöiden ja heidän siellä laillisesti asuvien perheenjäsentensä sosiaaliturvajärjestelmien yhteensovittamiseksi, jollei jäsenvaltioissa sovellettavista edellytyksistä ja yksityiskohtaisista säännöistä muuta johdu: - lasketaan yhteen työntekijöiden vakuutus-, työskentely- tai oleskeluajat yksittäisissä jäsenvaltioissa heidän ja heidän perheenjäsentensä vanhuus-, invaliditeetti- ja jälkeenjääneiden eläkettä sekä sairausvakuutusta varten; - voidaan kaikki vanhuus- ja jälkeenjääneiden eläkkeet sekä työtapaturma-, ammattitauti- tai työkyvyttömyyseläkkeet, jos nämä johtuvat työtapaturmasta tai ammattitaudista - pois lukien vastikkeettomat suoritukset -, velallisjäsenvaltiossa tai velallisjäsenvaltioissa sovellettavien oikeussäännösten mukaisesti vapaasti siirtää; - saavat kyseiset työntekijät perheavustuksia edellä mainituille perheenjäsenilleen. 2 Unkari myöntää 1 kohdan toisessa ja kolmannessa luetelmakohdassa tarkoitetun kohtelun alueellaan laillisesti työskenteleville työntekijöille, jotka ovat jonkin jäsenvaltion kansalaisia, sekä myös heidän alueellaan laillisesti asuville perheenjäsenilleen. 39 artikla 1 Assosiointineuvosto tekee 38 artiklassa vahvistettujen tavoitteiden saavuttamiseksi aiheelliset päätökset. 2 Assosiointineuvosto vahvistaa hallinnollisen yhteistyön yksityiskohdat, jotka takaavat 1 kohdassa tarkoitettujen määräysten soveltamiseksi tarpeelliset hallinto- ja valvontatakuut. 40 artikla Assosiointineuvoston 39 artiklan mukaisesti antamat säännökset eivät muuta niitä oikeuksia ja velvollisuuksia, jotka johtuvat kahdenvälisistä sopimuksista Unkarin ja jäsenvaltioiden välillä, jos näissä sopimuksissa myönnetään Unkarin kansalaisille tai jäsenvaltioiden kansalaisille edullisempi kohtelu. 41 artikla 1 Ottaen huomioon jäsenvaltioiden työmarkkinatilanteen ja jollei niiden lainsäädännöstä ja työntekijöiden liikkuvuutta koskevien määräysten soveltamisesta muuta johdu: - on unkarilaisille työntekijöille olemassa olevat helpotukset, jotka jäsenvaltiot myöntävät heille kahdenvälisten sopimusten perusteella, säilytettävä ja mahdollisuuksien mukaan niitä olisi parannettava; - muut jäsenvaltiot tarkastelevat myönteisessä hengessä mahdollisuuksia tehdä samankaltaisia sopimuksia. 2 Assosiointineuvosto tarkastelee uusien parannusten myöntämistä, mukaan lukien ammattikoulutukseen pääsyä koskevat helpotukset, sopusoinnussa jäsenvaltioissa sovellettavan lainsäädännön ja menettelytapojen kanssa ottaen huomioon jäsenvaltioiden ja yhteisön työmarkkinatilanteen. 42 artikla Assosiointineuvosto tarkastelee 6 artiklassa tarkoitetun toisen vaiheen aikana tai mahdollisesti jo aiemmin uusia keinoja ja mahdollisuuksia työntekijöiden vapaan liikkuvuuden parantamiseksi ja ottaa tällöin huomioon erityisesti Unkarin sosiaalisen ja taloudellisen tilanteen sekä työskentelytilanteen yhteisössä. Assosiointineuvosto antaa tästä suosituksia. 43 artikla Yhteisö antaa Unkarille 88 artiklassa määrätyllä tavalla teknistä apua asianmukaisen sosiaaliturvajärjestelmän ja työvoimahallinnon rakentamisessa helpottaakseen Unkaria työvoimarakenteensa uudelleen suuntaamisessa taloutensa uudelleen järjestelyn yhteydessä. II LUKU Sijoittautumisoikeus 44 artikla 1 Unkari helpottaa 6 artiklassa mainittuna siirtymäkautena 48 artiklassa tarkoitettujen kansalaisten ja yhtiöiden sijoittautumista alueelleen. Tätä varten se myöntää: i) vaiheittain ja viimeistään 6 artiklassa tarkoitetun ensimmäisen vaiheen aikana yhteisön yhtiöille ja kansalaisille kohtelun, joka ei ole epäedullisempi kuin sen omien kansalaistensa ja yhtiöidensä kohtelu; poikkeuksen muodostavat liitteessä XIIa ja XIIb esitetyt elinkeinoalat, joilla tällainen kohtelu myönnetään viimeistään 6 artiklassa tarkoitetun siirtymävaiheen päättyessä; ja ii) tämän sopimuksen voimaantulosta Unkariin sijoittautuneille yhteisön yhtiöille ja kansalaisille kohtelun, joka ei ole epäedullisempi kuin sen omien yhtiöidensä ja kansalaistensa kohtelu. Jos voimassa olevien oikeudellisten ja hallinnollisten määräysten perusteella ei tämän sopimuksen voimaantullessa voida myöntää tietyn liiketoiminnan osalta sen kaltaista kohtelua yhteisön yhtiöille ja kansalaisille, muuttaa Unkari näitä oikeudellisia ja hallinnollisia määräyksiä, jotta tämänkaltainen kohtelu taataan viimeistään 6 artiklassa tarkoitetun ensimmäisen vaiheen päättyessä. 2 Unkari ei päätä 1 kohdassa mainitun siirtymäkauden kuluessa mistään uusista määräyksistä tai toimenpiteistä, joilla sijoittautumisen tai liiketoiminnan osalta olisi yhteisön yhtiöiden ja kansalaisten kannalta syrjivä vaikutus Unkarin omiin yhtiöihin ja kansalaisiin verrattuna. 3 Jäsenvaltiot takaavat ennen tämän sopimuksen voimaantuloa unkarilaisille yhtiöille ja kansalaisuudeltaan unkarilaisille 48 artiklassa määritellyssä sijoittautumisessa kohtelun, joka ei ole epäedullisempi kuin niiden omien yhtiöidensä ja kansalaistensa kohtelu, sekä liiketoiminnan osalta alueelleen sijoittautuneille unkarilaisille yhtiöille ja kansalaisuudeltaan unkarilaisille kohtelun, joka ei ole epäedullisempi kuin niiden omien yhtiöidensä ja kansalaistensa kohtelu. 4 Sen estämättä mitä 1, 2 ja 3 kohdassa säädetään, myönnetään 1 ja 3 kohdassa määrätty kansallinen kohtelu sivuliikkeille, kauppaedustajan liikkeille ja itsenäistä ammattia harjoittaville kansalaisille vasta 6 artiklassa tarkoitetun toisen vaiheen alusta. 5 Tässä sopimuksessa tarkoitetaan a)`sijoittautumisella`: i) kansalaisten osalta oikeutta ryhtyä harjoittamaan ja harjoittaa itsenäistä ammattia sekä oikeutta perustaa ja johtaa yrityksiä, erityisesti yhtiöitä, jotka ovat heidän tosiasiallisessa valvonnassaan. Kansalaisten itsenäisen ammatinharjoittamiseen ja liiketoimintaan ei sisälly työnhakua tai työn vastaanottamista työmarkkinoilla eikä oikeutta päästä muiden sopimuspuolten työmarkkinoille. Tämän luvun määräyksiä ei sovelleta henkilöihin, jotka eivät harjoita ammattiaan täysin itsenäisesti; ii) yhtiöiden osalta oikeutta ryhtyä harjoittamaan ja harjoittaa liiketoimintaa perustamalla ja johtamalla tytäryhtiöitä, sivuliikkeitä ja kauppaedustajan liikkeitä; b) yhtiön 'tytäryhtiöllä`: yhtiötä, joka tosiasiallisesti on ensin mainitun yhtiön valvonnassa; c) `liiketoiminnalla`: erityisesti kaupallisia toimintoja, liikkeenpitämistoimintoja, käsityöläistoimintoja ja vapaita ammatteja. 6 Assosiointineuvosto tarkastelee säännöllisesti 1 kohdan i alakohdassa mainittuna siirtymäkautena mahdollisuuksia myöntää nopeammin kansallinen kohtelu liitteessä XIIa ja XIIb esitettyjen elinkeinoalojen osalta sekä liitteessä XIIc esitettyjen alojen ja toimintojen sisällyttämistä 1, 2 ja 3 kohdan soveltamisalaan. Näitä liitteitä voidaan assosiointineuvoston päätöksellä muuttaa. Edellä 1 kohdan i alakohdassa mainittujen siirtymäaikojen päätyttyä assosiointineuvosto voi Unkarin hakemuksesta poikkeusluonteisesti välttämättömissä tapauksissa päättää pidennyksestä rajoitetuksi ajaksi jollekin liitteessä XIIa ja XIIb esitetylle alalle tai toiminnalle. 7 Tämän artiklan 1, 2, 3 ja 4 kohdan määräyksiä yhteisön sekä Unkarin yhtiöiden ja kansalaisten sijoittautumisesta ja liiketoiminnasta ei sovelleta liitteessä XIIc esitettyihin aloihin ja toimintoihin. 8 Sen estämättä mitä tässä artiklassa säädetään, on Unkarin alueelle sijoittautuneilla yhteisön yhtiöillä tämän sopimuksen voimaantuloajankohdasta oikeus hankkia, käyttää, vuokrata ja myydä kiinteistöjä sekä luonnonvarojen ja maatalous- ja metsätalousmaan osalta oikeus vuokrata niitä, jos se osoittautuu välittömästi tarpeelliseksi harjoitettaessa sitä liiketoimintaa, jonka vuoksi sijoittautuminen on tapahtunut. Tähän oikeuteen ei sisälly oikeutta sijoittautua harjoittamaan kiinteistöjen tai luonnonvarojen kauppaa. Unkari myöntää alueellaan yhteisön yhtiöiden sivuliikkeille ja kauppaedustajan liikkeille sekä itsenäistä ammattia harjoittaville yhteisön kansalaisille nämä oikeudet viimeistään 6 artiklassa tarkoitetun ensimmäisen vaiheen päättyessä. Näihin oikeuksiin ei sisälly oikeutta sijoittautua harjoittamaan kiinteistöjen tai luonnonvarojen kauppaa. 45 artikla 1 Jollei 44 artiklan soveltamisesta muuta johdu ja lukuun ottamatta liitteessä XIIa esitettyjä rahoituspalveluita, jokainen sopimuspuoli voi säädellä sijoittautumista sekä yhtiöiden ja kansalaisten toimintaa alueellaan sillä edellytyksellä, että tämä säätely ei johda toisen sopimuspuolen yhtiöiden ja kansalaisten syrjintään verrattuna sopimuspuolen omiin yhtiöihin ja kansalaisiin. 2 Liitteessä XIIa tarkoitettujen rahoituspalvelujen osalta tämä sopimus ei rajoita sopimuspuolten oikeutta päättää tarpeellisista toimenpiteistä kansallisen rahapolitiikan harjoittamiseksi eikä valvontaa koskevista säännöksistä, jotka mahdollistavat sijoittajien, tallettajien, vakuutustenottajien tai sellaisten henkilöiden suojelun, jotka ovat antaneet varansa kolmannen huostaan taikka rahoitusjärjestelmän eheyden ja tasapainon säilyttämisen. Nämä toimenpiteet eivät saa johtaa toisen sopimuspuolen yhtiöiden ja kansalaisten syrjintään verrattuna sopimuspuolen omiin yhtiöihin ja kansalaisiin. 46 artikla Helpottaakseen yhteisön ja Unkarin kansalaisten pääsyä säänneltyihin ammatteihin ja niiden harjoittamista Unkarissa tai yhteisössä assosiointineuvosto tarkastelee, mitkä toimet ovat tarpeen kelpoisuutta osoittavien todistusten molemminpuoliseksi tunnustamiseksi. Se voi toteuttaa tätä varten kaikki tarpeelliset toimenpiteet. 47 artikla Edellä 45 artiklan määräykset eivät estä sitä, että sopimuspuoli soveltaa erityisjärjestelyä niiden toisen sopimuspuolen yhtiöiden sijoittautumiseen sekä sivuliikkeiden ja kauppaedustajan liikkeiden liiketoimintaan, joita ei ole rekisteröity ensin mainitun sopimuspuolen alueella, jos nämä erityisjärjestelyt ovat perusteltuja sen vuoksi, että näissä sivuliikkeissä ja kauppaedustajien liikkeissä on oikeudellisia tai teknisiä eroja verrattuna sen omalla alueella perustettujen yhtiöiden sivuliikkeisiin ja kauppaedustajan liikkeisiin sekä rahoituspalvelujen osalta sen vuoksi, jos se valvontaoikeudellisten säännösten vuoksi on perusteltua. Kohtelun erilaisuus ei saa olla laajempaa kuin on välttämättä tarpeen oikeudellisten tai teknisten erojen vuoksi eikä liitteessä XIIa esitettyjen rahoituspalvelujen osalta laajempaa kuin johtuu valvontaoikeudellisista perusteista. 48 artikla 1 Tätä sopimusta sovellettaessa tarkoitetaan 'yhteisön yhtiöllä` ja vastaavasti 'Unkarin yhtiöllä` yhtiötä tai toiminimeä, joka on jäsenvaltion tai Unkarin lainsäädännön mukaisesti perustettu ja jolla on sääntöjensä mukainen kotipaikka, keskushallinto tai pääasiallinen sijoittautuminen yhteisön tai vastaavasti Unkarin alueella. Jos jäsenvaltion tai Unkarin lainsäädännön mukaisesti perustetulla yhtiöllä tai toiminimiliikkeellä ei ole sääntöjensä mukaista kotipaikkaa yhteisön tai Unkarin alueella, on sen liiketoiminnan osoitettava todellista ja jatkuvaa yhteyttä jonkin jäsenvaltion tai Unkarin talouteen. 2 Tätä lukua ja tämän osaston III lukua sovelletaan myös kansainvälisen meriliikenteen osalta niihin jäsenvaltioiden tai Unkarin kansalaisiin ja meriliikenneyhtiöihin, jotka ovat sijoittautuneet muualle kuin yhteisöön tai Unkariin, mutta jotka ovat jonkin jäsenvaltion tai Unkarin kansalaisen valvonnassa, jos niille kuuluvat alukset on rekisteröity tässä jäsenvaltiossa tai Unkarissa kulloinkin voimassa olevan lainsäädännön mukaisesti. 3 Tätä sopimusta sovellettaessa tarkoitetaan yhteisön ja Unkarin kansalaisilla jokaista luonnollista henkilöä, jolla on Unkarin tai jonkin jäsenvaltion kansalaisuus. 4 Tämän sopimuksen määräykset eivät rajoita osapuolen oikeutta toteuttaa kaikki tarpeelliset toimenpiteet sen estämiseksi, että tämän sopimuksen määräyksin kierrettäisiin toimenpiteitä, jotka kohdistuvat kolmansien maiden pääsyyn tämän osapuolen markkinoille. 49 artikla Tätä sopimusta sovellettaessa tarkoitetaan rahoituspalveluilla liitteessä XIIa tarkoitettuja toimintoja. Assosiointineuvosto voi laajentaa tai muuttaa mainitun liitteen soveltamisalaa. 50 artikla Unkari voi 6 artiklassa tarkoitetun ensimmäisen vaiheen aikana sekä liitteessä XIIa ja XIIb esitettyjen elinkeinoalojen osalta 6 artiklassa mainittuna siirtymäkautena toteuttaa toimenpiteitä, jotka poikkeavat tämän luvun yhteisön yhtiöiden ja kansalaisten sijoittautumista koskevista määräyksistä, jos tietyssä teollisuudessa: - on meneillään rakennemuutos, tai - ilmenee vakavia vaikeuksia, jotka johtavat erityisen pahoihin sosiaalisiin ongelmiin Unkarissa, tai - unkarilaiset yhtiöt tai kansalaiset menettävät markkinaosuutensa kokonaan tai ne pienenevät rajusti tietyllä elinkeino- tai teollisuudenalalla Unkarissa, tai - Unkarissa ollaan vasta uuden teollisuuden perustamisvaiheessa. Tällaisten toimenpiteiden: - voimassaolo päättyy viimeistään kaksi vuotta 6 artiklassa tarkoitetun ensimmäisen vaiheen päättymisen jälkeen tai liitteessä XIIa ja XIIb esitettyjen elinkeinoalojen osalta viimeistään 6 artiklassa tarkoitetun siirtymäkauden päättyessä; - on oltava perusteltuja ja tarpeellisia tilanteen korjaamiseksi; - on kohdistuttava ainoastaan niihin, jotka ovat sijoittautuneet Unkariin tällaisten toimenpiteiden voimaantulon jälkeen, ja ne eivät saa johtaa syrjintään toimenpiteestä päätettäessä Unkariin jo sijoittautuneiden yhteisön yhtiöiden tai kansalaisten liiketoiminnassa verrattuna unkarilaisiin yhtiöihin ja kansalaisiin. Suunnitellessaan ja soveltaessaan näitä toimenpiteitä Unkari myöntää, milloin se on mahdollista, yhteisön yhtiöille ja kansalaisille etuuskohtelun, joka ei missään tapauksessa voi olla epäedullisempi kuin kolmannesta maasta oleville yhtiöille ja kansalaisille myönnetty kohtelu. Ennen näiden toimenpiteiden toteuttamista Unkari neuvottelee asiasta assosiointineuvostossa; se saattaa ne voimaan aikaisintaan yhden kuukauden kuluttua siitä, kun se on antanut assosiointineuvostolle tiedoksi suunnittelemansa konkreettiset toimenpiteet edellyttäen, että mikään välittömiä toimenpiteitä vaativa korvaamaton vahinko ei ole uhkaamassa. Tällöin Unkari neuvottelee assosiointineuvostossa välittömästi näiden toimenpiteiden hyväksymisen jälkeen. Edellä 6 artiklassa tarkoitetun ensimmäisen vaiheen päätyttyä tai liitteessä XIIa ja XIIb esitettyjen alojen osalta 6 artiklassa tarkoitetun siirtymäkauden päätyttyä Unkari toteuttaa tämänkaltaisia toimenpiteitä ainoastaan assosiointineuvoston suostumuksella ja sen määrittelemin edellytyksin. 51 artikla 1 Tätä lukua ei sovelleta ilma- eikä sisävesiliikenteeseen eikä meritse tapahtuvaan kabotaasiliikenteeseen. 2 Assosiointineuvosto voi antaa suosituksia parantaakseen sijoittautumista ja liiketoiminnan harjoittamisen edellytyksiä 1 kohdassa mainituilla aloilla. 52 artikla 1 Poiketen siitä mitä tämän osaston I luvussa säädetään, sijoittautumiseen yhteisöstä tai Unkarista oikeutetuilla on sopusoinnussa vastaanottavan valtion voimassa olevan lainsäädännön kanssa oikeus Unkarin tai yhteisön alueella työllistää tai antaa tytäryhtiöidensä työllistää henkilöitä, joilla on jonkin yhteisön jäsenvaltion tai Unkarin kansalaisuus edellyttäen, että kysymys on 2 kohdan tarkoittamalla tavalla keskeisistä tehtävistä ja että sijoittautumiseen oikeutetut tai näiden tytäryhtiöt työllistävät yksinomaisesti nämä henkilöt. Näiden henkilöiden oleskelulupa ja työskentelylupa koskee ainoastaan kulloistakin työskentelyjaksoa. 2 Sijoittautumiseen oikeutetun, jäljempänä 'yhtiökokonaisuus`, keskeisissä tehtävissä työskentelevillä henkilöillä tarkoitetaan: a) yhtiökokonaisuuden päällikkötason tehtävissä olevia, jotka ensisijaisesti johtavat yhtiökokonaisuutta ja saavat itse yleisiä määräyksiä pääasiallisesti johtokunnalta tai osakkeenomistajilta; heidän toimivaltaansa kuuluu: - johtaa yhtiökokonaisuutta tai sen osastoa tai alaosastoa; - valvoa ja tarkastaa muun teknisen tai hallinnollisen henkilöstön työskentelyä; - henkilökohtainen toimivalta palkata tai irtisanoa työntekijöitä taikka antaa suosituksia tästä sekä ratkaista muita henkilöstökysymyksiä. b) henkilöitä yhtiökokonaisuudessa, joilla on korkea tai poikkeuksellinen - pätevyys tiettyihin teknistä erityisosaamista vaativiin töihin tai tehtäviin; - osaamistaso, joka on yhtiökokonaisuuden toiminnalle, tutkimusvälineistön käytölle, sen menettelytavoille tai hallinnolle välttämätöntä. Näihin henkilöihin voi kuulua myös luvanvaraisia ammatteja harjoittavia. Yhtiökokonaisuuden on otettava nämä henkilöt työhönsä vähintään yhtä vuotta ennen sitä, kun se lähettää heidät edellä tarkoitettuihin tehtäviin. 53 artikla 1 Tämän luvun määräyksiä ei sovelleta rajoituksiin, jotka ovat perusteltuja yleisen järjestyksen, yleisen turvallisuuden tai kansanterveyden vuoksi. 2 Tämän luvun määräyksiä ei sovelleta toimintaan, johon sopimuspuolen alueella jatkuvasti tai tilapäisesti liittyy julkisen vallan käyttöä. 54 artikla Tätä lukua ja tämän osaston III lukua sovelletaan myös yhtiöihin, joita unkarilaiset yhtiöt tai kansalaiset yhdessä yhteisön yhtiöiden tai kansalaisten kanssa valvovat tai jotka ovat näiden yksinomaisessa yhteisomistuksessa. III LUKU Palvelujen tarjoaminen yhteisön ja Unkarin välillä 55 artikla 1 Sopimuspuolet sitoutuvat sopusoinnussa tämä luvun määräysten kanssa ja ottaen huomioon palvelujen tarjoamista koskevan alan kehityksen osapuolten alueella toteuttamaan vaiheittain tarpeelliset toimenpiteet salliakseen yhteisön tai Unkarin yhtiöiden ja kansalaisten tarjota palveluja muun kuin sen osapuolen alueelle, johon ne ovat sijoittautuneet. 2 Sopusoinnussa 1 kohdassa mainitun vapauttamisen kanssa, ja jollei 58 artiklan 1 kohdasta muuta johdu, sopimuspuolet sallivat niiden luonnollisten henkilöiden tilapäisen maahan saapumisen, jotka tarjoavat palveluja tai jotka ovat keskeisissä tehtävissä palvelujen tarjoajan henkilöstössä 52 artiklan 2 kohdan tarkoittamalla tavalla; tähän kuuluvat myös luonnolliset henkilöt, yhteisön tai Unkarin yhtiöiden tai kansalaisten edustajat, joiden maahan saapuminen on tarpeen palvelujen tarjontaa koskevien neuvottelujen tai sopimusten tekemisen vuoksi edellyttäen, että nämä edustajat eivät työskentele välittömässä myynnissä eivätkä itse henkilökohtaisesti tarjoa palveluja. 3 Assosiointineuvosto toteuttaa tarpeelliset toimenpiteet 1 kohdan vaiheittaiseksi toteuttamiseksi. 56 artikla Liikennepalvelujen tarjontaan yhteisön ja Unkarin välillä sovelletaan 55 artiklan sijaan seuraavia määräyksiä: 1 Kansainvälisen meriliikenteen osalta sopimuspuolet sitoutuvat tehokkaasti noudattamaan periaatetta kaupallisin perustein tapahtuvasta esteettömästä pääsystä markkinoille ja liikenteeseen. a) Edellä mainittu määräys ei vaikuta oikeuksiin eikä velvollisuuksiin, jotka johtuvat jonkin sopimuspuolen tavasta soveltaa linjakonferenssien käyttäytymissääntöjä koskevaa Yhdistyneiden kansakuntien yleissopimusta. Linjakonferenssiin kuulumattomat varustamot saavat kilpailla konferenssiin kuuluvien varustamoiden kanssa edellyttäen, että ne noudattavat periaatetta kaupallisin perustein tapahtuvasta vilpittömästä kilpailusta. b) Sopimuspuolet vakuuttavat noudattavansa vapaata kilpailua kuivan ja nestemäisen irtotavaran liikenteessä. 2 Edellä 1 alakohdan periaatteiden mukaisesti: a) sopimuspuolet eivät jatkossa saa sisällyttää sopimuksiinsa kolmansien maiden kanssa sopimusmääräyksiä kuljetusosuuksista, jos tämä ei johdu siitä poikkeuksellisesta tilanteesta, että jommankumman sopimuspuolen linjavarustamoilla ei muutoin ole tosiasiallista pääsyä liikenteeseen kyseiseen kolmanteen maahan ja pois sieltä; b) sopimuspuolet kieltävät jatkossa kahdenvälisissä sopimuksissaan määräykset kuljetusosuussopimuksista kuivan ja nestemäisen lastin tavaraliikenteessä; c) sopimuspuolet poistavat tämän sopimuksen voimaantullessa kaikki yksipuoliset toimenpiteet sekä kaikki hallinnolliset, tekniset ja muut esteet, joilla voi olla rajoittava tai syrjivä vaikutus palvelujen tarjontaan kansainvälisessä meriliikenteessä. 3 Sopimuspuolten kaupallisiin edellytyksiin perustuvan ja yhteensovitetun kehityksen varmistamiseksi sopimuspuolten välisen liikenteen vapauttamisessa sovitaan molemminpuolista markkinoille pääsyä ilma- ja maaliikenteessä koskevista edellytyksistä erityisissä liikennesopimuksissa, joiden tekemisestä sopimuspuolet neuvottelevat tämän sopimuksen voimaantulon jälkeen. 4 Ennen 3 kohdan mukaisten sopimusten tekemistä eivät sopimuspuolet toteuta mitään toimenpiteitä, jotka verrattuna tämän sopimuksen voimaantuloa edeltävän päivän tilanteeseen olisivat rajoittavia tai syrjiviä. 5 Unkari mukauttaa siirtymävaiheen aikana lainsäädäntönsä yhteisön ilma- ja maaliikenteessä sovellettavaan lainsäädäntöön mukaan lukien hallinnolliset, tekniset ja muut määräykset sikäli, kuin tämä on tarpeen vapauttamisessa ja sopimuspuolten molemminpuolisessa markkinoillepääsyssä, ja sikäli, kuin tämä helpottaa henkilö- ja tavaraliikennettä. 6 Yhdenmukaisesti yhteisen edistymisen kanssa tämän luvun tavoitteiden toteuttamisessa assosiointineuvosto tarkastelee sitä, miten tarpeelliset edellytykset palvelujen tarjonnan vapauden parantamiseksi ilma- ja maaliikenteessä voidaan saavuttaa. 57 artikla Tässä luvussa tarkoitettuihin kysymyksiin sovelletaan 53 artiklaa. IV LUKU Yleiset maaraykset 58 artikla 1 Tämän sopimuksen IV osastoa sovellettaessa eivät mitkään tämän sopimuksen määräykset estä osapuolia soveltamasta oikeudellisia ja hallinnollisia määräyksiään maahan saapumisesta ja maassa oleskelusta, työskentelystä, työskentelyedellytyksistä, luonnollisten henkilöiden sijoittautumisesta ja palvelujen tarjonnasta edellyttäen, että nämä määräykset eivät johda siihen, että ne mitätöivät tai rajoittavat etuja, jotka kuuluvat jollekin sopimuspuolelle tietyn sopimusmääräyksen perusteella. Tämä määräys ei rajoita 53 artiklan soveltamista. 2 Tämän sopimuksen IV osaston II, III ja IV luvun määräyksiä mukautetaan assosiointineuvoston päätöksellä Uruguayn kierroksen yhteydessä palvelujen tarjonnasta käytävien neuvottelutulosten huomioon ottamiseksi ja erityisesti sen varmistamiseksi, ettei mikään tämän sopimuksen määräys edellytä kohtelua, joka olisi epäedullisempi kuin kohtelu, jonka palvelujen kauppaa koskeva GATS-yleissopimus takaisi vastaisuudessa. V OSASTO MAKSUT, PÄÄOMALIIKENNE, KILPAILU JA MUUT TALOUDELLISET MÄÄRÄYKSET, LAINSÄÄDÄNTÖJEN LÄHENTÄMINEN I LUKU Juoksevat maksut ja paaomien liikkuvuus 59 artikla Sopimuspuolet sitoutuvat sallimaan vaihdettavassa valuutassa kaikki maksutaseeseen kuuluvat juoksevat maksut, jos niiden perustana olevat liiketoimet liittyvät tämän sopimuksen mukaiseen tavaroiden, henkilöiden tai palvelujen vapaaseen liikkuvuuteen sopimuspuolten välillä. 60 artikla 1 Jäsenvaltiot ja Unkari takaavat tämän sopimuksen voimaantuloajankohdasta pääomatasesuoritusten osalta pääoman vapaan liikkuvuuden suorissa sijoituksissa vastaanottavan valtion lainsäädännön mukaisesti perustettuihin yhtiöihin sekä sijoituksissa, jotka on tehty IV osaston II luvun määräysten mukaisesti, samoin kuin näiden sijoitusten rahaksi muuttamisen ja niiden sekä niistä mahdollisesti saatavien voittojen kotiuttamisen. Poiketen siitä, mitä edellä määrätään, taataan pääoman vapaa liikkuvuus ja edellä mainittu rahaksi muuttaminen ja kotiuttaminen 6 artiklassa tarkoitetun ensimmäisen vaiheen päättymiseen asti kaikille sellaisille sijoituksille, jotka ovat yhteydessä yhteisön sivuliikkeiden ja kauppaedustajan liikkeiden sijoittautumiseen tai Unkarissa itsenäisinä ammatinharjoittajina toimivien IV osaston II luvun mukaisesti yhteisön kansalaisten sijoittautumiseen. 2 Jäsenvaltiot eivät tämän sopimuksen voimaantuloajankohdasta eikä Unkari 6 artiklassa tarkoitetun toisen vaiheen alettua ota käyttöön yhteisössä ja Unkarissa asuvien henkilöiden välisiin pääomanliikkeisiin ja niihin liittyviin juokseviin maksuihin vaikuttavia uusia valuuttarajoituksia eivätkä ne myöskään muuta voimassa olevia rajoituksiaan ankarammiksi, sanotun kuitenkaan rajoittamatta 1 kohdan soveltamista. 3 Mitä 1 ja 2 kohdassa määrätään, ei estä Unkaria rajoittamasta kansalaistensa ja yhtiöidensä sijoituksia ulkomaille. 4 Osapuolet neuvottelevat keskenään yhteisön ja Unkarin välisen pääomien liikkuvuuden helpottamisesta ja tämän sopimuksen tavoitteiden edistämisestä. 61 artikla 1 Osapuolet toteuttavat 6 artiklassa tarkoitetun ensimmäisen vaiheen aikana toimenpiteitä luodakseen tarvittavat edellytykset sille, että yhteisön lainsäädäntöä pääomien vapaasta liikkuvuudesta voidaan asteittain soveltaa. 2 Assosiointineuvosto tarkastelee 6 artiklassa tarkoitetun toisen vaiheen aikana keinoja ja mahdollisuuksia soveltaa täysimääräisesti yhteisön lainsäädäntöä pääomien vapaasta liikkuvuudesta. II LUKU Kilpailu ja muut taloudelliset maaraykset 62 artikla 1 Tämän sopimuksen moitteettomaan toimintaan soveltumattomia ovat, jos ne ovat omiaan vaikuttamaan yhteisön ja Unkarin väliseen kauppaan: i) kaikki yritysten väliset sopimukset, yritysten yhteenliittymien päätökset sekä yritysten yhdenmukaistetut menettelytavat, joiden tarkoituksena on estää, rajoittaa tai vääristää kilpailua; ii) yhden tai useamman yrityksen määräävän aseman väärinkäyttö yhteisön tai Unkarin alueella tai niiden merkittävällä osalla; iii) kaikki julkiset avustukset, jotka suosiessaan tiettyjä yrityksiä tai tuotannonaloja vääristävät kilpailua tai uhkaavat vääristää sitä. 2 Kaikki menettelytavat, jotka ovat vastoin tämän artiklan määräyksiä, arvioidaan niiden perusteiden mukaan, jotka ilmenevät Euroopan talousyhteisön perustamissopimuksen 85, 86 ja 92 artiklasta. 3 Assosiointineuvosto antaa kolmen vuoden kuluessa tämän sopimuksen voimaantuloajankohdasta päätöksellään 1 ja 2 kohdan täytäntöönpanemiseksi tarpeelliset määräykset. 4 a) Sovellettaessa 1 kohdan iii alakohtaa sopimuspuolet sopivat, että ensimmäisen viiden vuoden aikana tämän sopimuksen voimaantuloajankohdasta arvioitaessa kaikkia Unkarin myöntämiä julkisia avustuksia on otettava huomioon se, että Unkari rinnastetaan Euroopan talousyhteisön perustamissopimuksen 92 artiklan 3 kohdan a alakohdan mukaisiin alueisiin. Ottaen huomioon Unkarin taloudellisen tilanteen assosiointineuvosto päättää, onko tätä ajanjaksoa pidennettävä vielä uusilla viisivuotisjaksoilla. b) Osapuolet huolehtivat julkisten avustusten avoimuudesta antaen muun muassa vuosittain toiselle osapuolelle kertomuksen ilmoittaen avustusten kokonaismäärän ja niiden jakaantumisen sekä antavat eri hakemuksesta myös tiedot avustusjärjestelmistä. Sopimuspuolen hakemuksesta antaa sopimuspuoli tiedot julkisten avustusten antamisesta määrätyssä yksittäistapauksessa. 5 Tämän sopimuksen III osaston II ja III luvussa mainittuihin tuotteiden osalta: - ei sovelleta 1 kohdan iii alakohtaa; - arvioidaan kaikkia menettelytapoja, jotka ovat vastakkaisia 1 kohdan i alakohdalle niiden perusteiden mukaan, joita yhteisö Euroopan talousyhteisön perustamissopimuksen 42 ja 43 artiklan nojalla on vahvistanut, ja erityisesti neuvoston asetuksesta (ETY) N:o 26/1962 ilmenevien perusteiden mukaan. 6 Jos yhteisö tai Unkari arvioi, että tietty menettelytapa on yhteensoveltumaton tämän artiklan 1 kohdan kanssa: - ja että sitä ei ole asianmukaisesti säännelty 3 kohdassa mainituissa täytäntöönpanomääräyksissä - ja jos näiden sääntöjen puuttuessa tällaiset menettelytavat aiheuttavat tai uhkaavat aiheuttaa merkittävää vahinkoa toisen sopimuspuolen eduille tai sen kotimaiselle elinkeinoalalle mukaan lukien palvelualat, voi se neuvoteltuaan asiasta assosiointineuvostossa tai saatettuaan asian assosiointineuvoston käsiteltäväksi neuvotteluja varten kolmenkymmenen työpäivän kuluttua toteuttaa aiheelliset toimenpiteet. Jos nämä menettelytavat ovat yhteensoveltumattomat 1 kohdan iii alakohdan kanssa, voidaan tällaisia aiheellisia toimenpiteitä toteuttaa, jos niihin sovelletaan tullitariffeja ja kauppaa koskevaa yleissopimusta, vain sopusoinnussa tämän sopimuksen menettelyjen ja edellytysten mukaisesti, tai muun asian koskevan GATT:in yhteydessä neuvotellun ja osapuolten välillä sovellettavan menettelyn mukaisesti. 7 Osapuolet vaihtavat keskenään tietoja ottaen huomioon tarpeelliset ammatti- ja liikesalaisuuden säilyttämisestä johtuvat rajoitukset, edellä sanotun kuitenkaan rajoittamatta mitään 3 kohdan mukaisesti hyväksyttyjä toisensisältöisiä määräyksiä. 8 Tätä artiklaa ei sovelleta Euroopan teräs- ja hiiliyhteisön soveltamisalaan kuuluviin pöytäkirjan N:o 2 mukaisiin tuotteisiin. 63 artikla 1 Osapuolet välttävät mahdollisuuksien mukaan toteuttamasta rajoittavia toimenpiteitä mukaan lukien maksutaseen vuoksi perustellut tuontia koskevat toimenpiteet. Jos osapuoli kuitenkin toteuttaa tällaisia toimenpiteitä, se antaa niin pian kuin mahdollista toiselle osapuolelle aikataulun niiden poistamisesta. 2 Jo toteutuneiden maksutasevaikeuksien tai yhtä taikka useampaa yhteisön jäsenvaltiota tai Unkaria vakavasti uhkaavien maksutasevaikeuksien vuoksi voi yhteisö tai Unkari noudattaen tullitariffeja ja kauppaa koskevassa yleissopimuksessa asetettuja edellytyksiä ottaa määräajaksi käyttöön rajoitustoimenpiteitä mukaan lukien tuontia koskevat toimenpiteet, jotka eivät saa laajuudeltaan ylittää sitä, mikä maksutaseen korjaamiseksi on välttämättä tarpeen. Tapauksen mukaan antaa yhteisö tai Unkari tällöin toiselle osapuolelle viipymättä tiedon tästä. 3 Mahdollisia rajoittavia toimenpiteitä ei sovelleta siirtoihin, jotka liittyvät sijoituksiin ja erityisesti sijoitusten tai uudelleen sijoitettujen varojen kotiuttamiseen eikä mihinkään muihinkaan näistä johtuviin tuloihin. 64 artikla Julkisten yritysten sekä jäsenvaltioilta erityisoikeuksia tai yksinoikeuksia saaneiden yritysten osalta assosiointineuvosto huolehtii siitä, että kolmannesta vuodesta alkaen tämän sopimuksen voimaantuloajankohdasta noudatetaan Euroopan talousyhteisön perustamissopimuksesta ja erityisesti sen 90 artiklasta ilmeneviä periaatteita sekä niitä periaatteita, jotka ilmenevät Euroopan turvallisuus- ja yhteistyökokouksen Bonnin huhtikuun 1990 kokouksen päätösasiakirjasta, erityisesti yrittäjien päätöksentekovapautta. 65 artikla 1 Unkari parantaa edelleen henkisen, teollisen ja kaupallisen omaisuuden suojaa saavuttaakseen viidennen vuoden lopussa tämän sopimuksen voimaantulosta yhteisössä olevaan suojan verrattavissa olevan tason; tähän kuuluvat myös keinot näiden oikeuksien toteuttamisen varmistamiseksi. 2 Unkari hakee viidennen vuoden lopussa tämän sopimuksen voimaantuloajankohdasta liittymistä Münchenissä 5 päivänä lokakuuta 1973 allekirjoitettuun, eurooppalaisen patentin myöntämistä koskevaan sopimukseen ja liittyy myös kaikkiin muihin, liitteessä XIII olevassa 1 kohdassa esitettyihin monenvälisiin sopimuksiin henkisen, teollisen ja kaupallisen omaisuuden suojasta, joihin jäsenvaltiot ovat liittyneet tai joita ne tosiasiallisesti soveltavat. 66 artikla 1 Sopimuspuolet pitävät aiheellisena avata pääsyn julkisille markkinoille syrjimättömyyden ja molemminpuolisuuden pohjalta, erityisesti GATT:in yhteydessä. 2 Sopimuksen voimaantulosta alkaen 48 artiklassa tarkoitetuille unkarilaisille yhtiöille myönnetään yhteisössä pääsy julkisten markkinoiden jakomenettelyyn yhteisön asiaa koskevien edellytysten mukaisesti, joiden mukaan niitä ei voi kohdella epäedullisemmin kuin yhteisön yhtiöitä. Edellä 48 artiklassa tarkoitetuille yhteisön yhtiöille myönnetään viimeistään 6 artiklassa tarkoitetun siirtymäkauden päättyessä pääsy julkisten markkinoiden jakomenettelyyn Unkarissa edellytyksin, joiden mukaan niiden kohtelu ei ole epäedullisempaa kuin Unkarin yhtiöille myönnetty kohtelu. Yhteisön yhtiöillä, jotka ovat sijoittautuneet Unkariin IV osaston II luvun määräysten mukaisesti, on tämän sopimuksen voimaantulosta alkaen pääsy julkisten markkinoiden jakomenettelyyn edellytyksin, joiden mukaan niiden kohtelu ei ole epäedullisempaa kuin Unkarin yhtiöille myönnetty kohtelu. Assosiointineuvosto tarkastelee säännöllisesti, voiko Unkari ennen siirtymäkauden päättymistä myöntää kaikille yhteisöstä oleville yhtiöille pääsyn julkisten markkinoiden jakomenettelyyn Unkarissa. 3 Julkisten hankintojen toteuttamiseen liittyvään sijoittautumiseen, liiketoimintaan ja palvelujen tarjontaan yhteisön ja Unkarin välillä samoin kuin työskentelyyn ja työntekijöiden vapaaseen liikkuvuuteen sovelletaan 37 57 artiklaa. III LUKU Lainsaadantojen lahentaminen 67 artikla Sopimuspuolet tunnustavat, että olemassa olevan ja vastedes säädettävän Unkarin lainsäädännön lähentäminen yhteisön lainsäädäntöön on olennainen edellytys Unkarin taloudelliselle yhdentymiselle yhteisöön. Unkari huolehtii siitä, että sen vastedes säädettävä lainsäädäntö on yhteisön lainsäädännön kanssa mahdollisimman yhteensopiva. 68 artikla Lainsäädännön lähentäminen sisältää erityisesti seuraavat alueet: tullioikeus, yhtiöoikeus, pankkioikeus, yritysten kirjanpito ja verotus, henkinen omaisuus, työntekijöiden suojelu työpaikalla, rahoituspalvelut, kilpailusäännöt, ihmisten ja eläinten terveyden ja elämän suojelu sekä kasvien säilyttäminen, elintarvikelainsäädäntö, kuluttajasuoja, välillinen verotus, tekniset määräykset ja standardit, liikenne ja ympäristö. 69 artikla Yhteisö antaa Unkarille teknistä apua näiden toimenpiteiden toteuttamisessa; tähän voi muun ohella kuulua: - asiantuntijavaihto; - tietojen toimittaminen; - kokousten järjestäminen; - koulutustoimenpiteet; - apu asiaa koskevan yhteisön lainsäädännön kääntämisessä. VI OSASTO TALOUDELLINEN YHTEISTYÖ 70 artikla 1 Yhteisö ja Unkari ovat yhteistyössä vahvistaakseen taloudellisia suhteitaan mahdollisimman laajalti molempien sopimuspuolten eduksi sekä Unkarin avustamiseksi sen kehityksessä. 2 Poliittiset toimenpiteet Unkarin taloudellisen ja sosiaalisen kehityksen hyväksi, erityisesti toimenpiteet teollisen talouden hyväksi, mukaan lukien kaivosteollisuus, rakentaminen, sijoitukset, maatalous, energia, liikenne, televiestintä, alueellinen kehitys ja matkailuliikenne, perustuvat pitkäaikaisen kestävän kehityksen periaatteelle. Tämä edellyttää, että ympäristövaatimukset otetaan näissä toimenpiteissä alusta alkaen täysimääräisesti huomioon. Näissä poliittisissa toimenpiteissä otetaan lisäksi huomioon pitkäaikaisen kestävän sosiaalisen kehityksen vaatimukset. 3 Erityistä huomiota olisi annettava toimenpiteille, jotka voivat vahvistaa alueellista yhteistyötä. 71 artikla Teollinen yhteistyö 1 Yhteistyössä edistetään erityisesti: - taloudellisten toimijoiden teollista yhteistyötä yhteisön ja Unkarin välillä, ennen kaikkea yksityissektorin vahvistamista; - yhteisön osallistumista Unkarin pyrkimyksiin niin julkisella kuin yksityiselläkin sektorilla nykyaikaistaa ja rakenteellisesti uudistaa teollisuuttaan ympäristön suojelun huomioon ottaen; - yksittäisten elinkeinoalojen rakenteellista uudistamista; - uusien yritysten perustamista kasvumahdollisuuksia tarjoaville aloille; - teknologian ja taitotiedon siirtämistä. 2 Teollisen yhteistyön aloitteissa otetaan huomioon Unkarin asettamat ensisijaisuudet. Aloitteiden tavoitteena on erityisesti luoda asianmukaiset ja avoimet kehysedellytykset yrityksille sekä parantaa johtamistaitoja. 72 artikla Sijoitusten edistäminen ja niiden suoja 1 Yhteistyön tavoitteena on säilyttää suotuisat olosuhteet ja oikeudelliset edellytykset kotimaisille ja ulkomaisille yksityisille sijoituksille, jotka ovat olennaisia Unkarin taloudelliselle ja teolliselle jälleenrakentamiselle, sekä tarvittaessa myös parantaa niitä. Yhteistyön tavoitteena on lisäksi edistää ulkomaisia sijoituksia Unkariin ja yksityistämistä Unkarissa. 2 Yhteistyötä toteutetaan seuraavin muodoin: - tarvittaessa jäsenvaltiot ja Unkari tekevät sijoitusten edistämis- ja suojelusopimuksia mukaan lukien sopimukset voittojen siirrosta ja pääoman kotiutuksesta; - sääntelyn purkamisen jatkaminen ja talouden perusrakenteiden parantaminen; - tietojen vaihto sijoituksia koskevasta oikeudellisesta ja hallinnollisesta sääntelystä sekä niitä koskevista hallintokäytännöistä; - tietojen vaihto sijoitusmahdollisuuksista myyntinäyttelyjen, esittelytilaisuuksien, kauppaviikkojen ja muiden tilaisuuksien yhteydessä; - sijoitusten edistämiskampanjojen järjestäminen Unkarissa ja yhteisössä. 73 artikla Teollisuusstandardit sekä vaatimustenmukaisuuden arviointi 1 Yhteistyön tavoitteena on laatuvaatimusten, standardien ja vaatimustenmukaisuuden arvioinnin erojen pienentäminen. 2 Tätä varten yhteistyön tavoitteena on erityisesti seuraavaa: - yhteisön teknisen sääntelytoimen sekä eurooppalaisten standardien ja vaatimustenmukaisuuden arviointimenettelyjen käyttöönoton edistäminen; - tarvittaessa sopimusten teko molemminpuolisesta tunnustamisesta tällä alalla; - rohkaista Unkaria osallistumaan työhön asiantuntijajärjestöissä (CEN, CENELEC, ETSI, EOTC); - Unkarin tukeminen eurooppalaisissa mittaus- ja testausohjelmissa; - tuotannon ja tuotantomenetelmien laaduntarkkailua koskevien teknisten ja menetelmällisten tietojen vaihto asiasta kiinnostuneiden osapuolten välillä. 3 Tarvittaessa yhteisö myöntää Unkarille teknistä apua. 74 artikla Tieteen ja tekniikanalan yhteistyö 1 Sopimuspuolet velvoittautuvat edistämään yhteistyötä tutkimuksessa ja teknisessä kehitystyössä. Seuraaville toimenpiteille annetaan erityistä huomiota: - tieteen ja tekniikan alan tietojen vaihto mukaan lukien tiedot kulloisestakin politiikasta sekä kulloisistakin tämän alan toimista; - yhteisten tieteellisten tapaamisten järjestäminen tieteen ja tekniikan kehityksen alalla (seminaarit ja työpajat); - yhteiset tutkimus- ja kehitystyöt tieteellisen kehityksen edistämiseksi sekä teknologian ja taitotiedon siirtymiseksi; - opetustoimenpiteet ja liikkuvuusohjelmat molempien puolten tutkijoille ja asiantuntijoille; - uusien tekniikoiden tutkimiselle ja soveltamiselle suotuisten olosuhteiden aikaansaaminen ja tutkimustuloksia koskevan henkisen omaisuuden asianmukaisen suojan toteuttaminen; - osallistumien yhteisön ohjelmiin sopusoinnussa 3 kohdan kanssa; - yhteisön tuki Unkarin osallistumiselle asiaa koskeviin eurooppalaisiin tutkimus- ja kehitysohjelmiin. Tarvittaessa annetaan teknistä apua. 2 Assosiointineuvosto vahvistaa asianmukaiset menettelyt yhteistyön kehittämiselle. 3 Yhteistyötä yhteisön tutkimusta ja teknistä kehitystä koskevan puiteohjelman mukaisesti säädellään erityisissä sopimuksissa, jotka kumpikin sopimuspuoli neuvottelee ja hyväksyy omaksumiensa menettelytapojen mukaisesti. 75 artikla Opetus ja ammattikoulutus 1 Yhteistyön tavoitteena on inhimillisten voimavarojen tasapainoinen kehitys sekä yleisen koulutustason ja ammattipätevyyden nostaminen Unkarissa ottaen huomioon alueet, joilla on Unkarille ensisijainen merkitys. 2 Yhteistyöhön kuuluvat seuraavat alueet: - yleisen opetustoimen ja ammattikoulutuksen uudistaminen; - alkeisopetus, ammattikoulutus, johtamiskoulutus ja yliopisto-opetus; - koulutus työpaikalla ja aikuiskoulutus; - harjoittelijoiden koulutus työpaikalla; - uudelleenkoulutus ja sopeutus työmarkkinoihin; - yhteisön kielten ja unkarin kielen opetus; - opetustoiminnan edistäminen Eurooppaa koskevissa opinnoissa soveltuvissa opetuslaitoksissa; - vieraiden kielten oppimisen yleisten edellytysten parantaminen; - etäopiskelun ja uusien koulutusmenetelmien kehittäminen; - stipendien ja apurahojen myöntäminen; - opetus- ja opiskeluvälineiden toimittaminen. 3 Kehitetään institutionaaliset perustat ja suunnitelmat yhteistyölle, ensinnäkin Euroopan koulutussäätiön kanssa sen perustamisen jälkeen sekä Unkarin osallistumisella TEMPUS-ohjelmaan. Unkarin osallistumista myös muihin yhteisön ohjelmiin voidaan tässä yhteydessä tarkastella sopusoinnussa yhteisön menettelyjen kanssa. 4 Yhteistyön avulla edistetään suoria työsuhteita opetuslaitosten sekä opetuslaitosten ja yritysten välillä, työvoiman, opiskelijoiden ja hallintohenkilöstön liikkuvuutta ja vaihtoa, käytännön työharjoittelua ja ammattikoulutusta ulkomailla, opetussunnitelmien kehittämistä, opetusmateriaalin suunnittelua ja välineiden toimittamista opetuslaitoksille. Yhteistyön myöhempänä tavoitteena on tutkintotodistusten ja opiskeluaikojen molemminpuolinen tunnustaminen. 5 Yhteistyön tavoitteena kääntämisen alalla on ensisijaisesti kääntäjien ja tulkkien kouluttaminen ja yhteisön kielellisten käsitteiden ja standardien tuntemuksen lisääminen. 76 artikla Maatalous ja maatalouteen liittyvä teollisuus Yhteistyön tavoitteena tällä alueella on Unkarin maatalouden ja maatalouteen liittyvän teollisuuden nykyaikaistaminen, uudelleen järjestely ja yksityistäminen. Tämä tarkoittaa erityisesti seuraavaa: - yksityisten maatalousyritysten ja yritysverkkojen kehittäminen, varastointi- ja markkinointitekniikat jne.; - maaseudun infrastruktuurin nykyaikaistaminen (liikenne, vesihuolto, televiestintä); - maaseudun aluesuunnittelu, mukaan lukien rakentamis- ja kaupunkisuunnittelu; - tuottavuuden lisääminen laadun ja asianmukaisten keinojen ja tuotteiden avulla; ympäristönsuojelutekniikoiden käyttöönoton koulutus ja valvonta yhdessä tuotantovälineiden kanssa; - jalostusyritysten ja niiden kaupan pitämistä koskevien menetelmien uudelleen järjestely, kehittäminen ja nykyaikaistaminen; - teollisen yhteistyön edistäminen maataloudessa ja taitotiedon vaihto erityisesti yhteisön ja Unkarin yksityisen sektorin välillä; - yhteistyön kehittäminen eläinten ja kasvien terveyden suojelussa tavoitteena asteittain yhdenmukaistaa säännöt yhteisön vastaaviin avustamalla koulutustoimenpiteissä ja tarkastusten toteuttamisessa; - maatalouden tiedotusjärjestelmiä koskevan tehokkaan yhteistyön aloittaminen ja kehittäminen; - yhteisön mallien kanssa yhteensopivan laatutakuun valvontajärjestelmiä koskevan tehokkaan yhteistyön aloittaminen ja kehittäminen; - Unkarin maaseudun eheän kehittämisen edistäminen; - tietojen vaihto maatalouspolitiikasta ja maatalouden lainsäädännöstä; - kouluihin tapahtuvaan maidonjakeluun liittyvä tekninen apu ja siihen liittyvän taitotiedon siirtäminen Unkariin. 77 artikla Energia 1 Yhteistyötä kehitetään markkinataloudellisten periaatteiden perustalta ja ottaen huomioon Unkarin ja yhteisön markkinoiden asteittainen yhdentyminen. 2 Yhteistyö keskittyy erityisesti seuraavaan: - infrastruktuurin nykyaikaistaminen; - huollon parantaminen ja monipuolistaminen; - energiapolitiikan suunnittelu ja kehittäminen; - energia-alan hallinto ja koulutus; - energiavoimavarojen kehittäminen; - energian säästön ja sen tehokkaan käytön edistäminen; - energian tuotannon ja sen käytön ympäristövaikutukset; - ydinenergia-ala; - sähkö- ja kaasuala, myös ottaen huomioon mahdollisuus eurooppalaisten jakeluverkkojen yhteenliittämisestä; - tämän alan yhteistyön kehysedellytysten suunnittelu; - teknologian ja taitotiedon siirtäminen; - energiamarkkinoiden voimakkaampi avaaminen sekä kaasun ja sähkön kauttakuljetuksen helpottaminen. 78 artikla Ydinenergian turvallisuus 1 Yhteistyön tavoitteena on ensisijaisesti parantaa ydinenergian käytön turvallisuutta. 2 Yhteistyö ulottuu ennen kaikkia seuraaville alueille: - ydinenergian turvallisuus, suojelu ja johto ydinenergia-alan suuronnettomuuksissa; - säteilysuojelu mukaan lukien ympäristösäteilyn valvonta; - polttoainekierron ongelmat, ydinenergia-aineiden turvallinen säilyttäminen; - radioaktiivisista jätteistä huolehtiminen; - ydinvoimalan käytön lopettaminen ja sen purku; - saasteiden puhdistus. 3 Yhteistyöhön kuuluu myös tietojen ja kokemusten vaihto sekä tutkimus- ja kehitystyö 74 artiklan mukaisesti. 79 artikla Ympäristö 1 Sopimuspuolet kehittävät ja voimistavat yhteistyötään ympäristövahinkojen torjunnassa, jonka merkityksen ne arvioivat ensisijaiseksi. 2 Yhteistyö keskittyy seuraavaan: - pilaantumisasteen tehokas valvonta; - alueellisen pilaantumisen sekä rajan yli kulkeutuvan ilman ja veden pilaantumisen torjunta; - tehokas energian tuotanto ja käyttö, teollisuuslaitosten turvallisuus; - kemikaalien luokitus ja niiden vaaraton käyttö; - veden laatu, erityisesti rajat ylittävät vesivirrat; - jätteiden vähentäminen, uudelleen käyttö ja niistä puhtaasti huolehtiminen; Baselin yleissopimuksen täytäntöönpano; - maatalouden vaikutukset ympäristöön; maaperän eroosio, metsien, kasviston ja eläimistön suojelu; - aluesuunnittelu, mukaan lukien rakentamis- ja kaupunkisuunnittelu; - taloudellisten ja verotuksellisten keinojen käyttö; - maailmanlaajuiset ilmastomuutokset; - raskaasti kuormitettujen teollisuusalueiden ympäristön kunnostaminen; - ihmisen terveyden suojelu ympäristövaaroilta. 3 Tätä varten sopimuspuolet työskentelevät yhdessä erityisesti seuraavilla alueilla: - teknologian ja taitotiedon siirtäminen; - tietojen ja asiantuntijoiden vaihto, myös puhtaan teknologian siirtämisessä; - koulutusohjelmat; - lainsäädäntöjen lähentäminen (yhteisön oikeus); - yhteistyö alueellisella tasolla (myös Euroopan ympäristökeskuksessa yhteisön perustettua sen) ja kansainvälisellä tasolla; - toimintasuunnitelmien kehittäminen, erityisesti maailmanlaajuisten ympäristökysymysten ja ilmastomuutosten osalta; - ympäristön suojelun parantaminen ennen kaikkea vesihuollossa. 80 artikla Vesihuolto Sopimuspuolet kehittävät yhteistyötään vesihuollon eri alueilla ottaen erityisesti huomioon: - ympäristöystävällisen vesien käytön rajan ylittävillä valuma-alueilla, joilla ja järvillä; - vesihuoltoa ja veden teknisiä säätelymenetelmiä koskevien määräysten yhdenmukaistaminen (direktiivit, raja-arvot, säännöt, oikeudelliset ja huoltotoimenpiteet); - vesihuollon tutkimuksen ja kehityksen sekä tieteellisen perustan nykyaikaistaminen. 81 artikla Liikenne 1 Sopimuspuolet kehittävät ja voimistavat yhteistyötään mahdollistaakseen Unkarin toteuttavan seuraavaa: - liikenneolojen uudelleenjärjestely ja nykyaikaistaminen; - henkilöstön ja tavaraliikenteen sekä liikennemarkkinoille pääsyn parantaminen hallinnollisten, teknisten ja muiden esteiden poistamisella; - yhteisön kauttakuljetusten helpottaminen Unkarissa maantie-, rautatie-, sisävesi- ja yhdistetyissä kuljetuksissa; - yhteisön vastaaviin verrattavissa olevien liiketoimintaa koskevien säädösten antaminen. 2 Yhteistyöhön kuuluu erityisesti: - koulutusta, taloutta, oikeutta ja tekniikkaa koskevat ohjelmat; - tekninen apu, neuvonta ja tietojen vaihto (kokoukset ja seminaarit); - välineiden toimittaminen Unkarin infrastruktuurin kehittämiselle. 3 Ensisijaiset yhteistyöalueet ovat: - maanteiden, sisävesiväylien, rautateiden sekä molemminpuolisen kiinnostuksen kohteena ja osana Euroopan laajuisia liikenneyhteyksiä olevien keskeisten reittien satamien ja lentokenttien rakentaminen ja nykyaikaistaminen; - rautateiden ja lentokenttien hallinto, mukaan lukien yhteistyö toimivaltaisten kansallisten viranomaisten välillä; - aluesuunnittelu, mukaan lukien rakentamis- ja kaupunkisuunnittelu; - teknisten välineiden uudistaminen sopusoinnussa yhteisön sääntöjen kanssa, ennen kaikkea yhdistetyissä kuljetuksissa rautatie/maantie, konttikuljetuksissa sekä siirtokuormauksissa; - yhteistyö yhteisön liikennepolitiikan kanssa yhteensopivan liikennepolitiikan kehittämisessä. 82 artikla Televiestintä, postipalvelut, yleisradio ja televisio 1 Sopimuspuolet laajentavat ja vahvistavat yhteistyötään tällä alueella ja toteuttavat tätä varten erityisesti seuraavia toimenpiteitä: - tietojen vaihto televiestintäpolitiikasta; - teknisten ja muiden tietojen vaihto samoin kuin seminaarien, työpajojen ja konferenssien järjestäminen molempien osapuolten asiantuntijoille; - koulutus ja neuvonta; - teknologian siirto; - molempien osapuolten toimivaltaisten toimielinten toteuttamat yhteiset hankkeet; - eurooppalaisten standardien, todistusjärjestelmien ja yhdenmukaistamissäännöstöjen edistäminen; - uusien viestintävälineiden, -palvelujen ja -yksiköiden kehittymisen edistäminen, erityisesti niiden kaupallisten sovellutusten edistäminen. 2 Nämä toimenpiteet keskittyvät seuraaville ensisijaisille alueille: - unkarilaisen televiestintäverkon nykyaikaistaminen ja sen liittäminen eurooppalaisiin ja kansainvälisiin verkkoihin; - yhteistyö eurooppalaisten standardointielinten kanssa; - Euroopan laajuisten järjestelmien yhdentäminen; televiestinnän alueen oikeudelliset ja hallinnolliset määräykset; - postipalvelujen sekä yleisradio- ja televisiotoiminnan nykyaikaistaminen Unkarissa mukaan lukien näitä koskevat oikeudelliset ja hallinnolliset määräykset; - televiestintäalan, postitoiminnan sekä yleisradio- ja televisiotoiminnan hallinto uudessa taloudellisessa ympäristössä: organisaatiorakenteet, toimintasuunnitelmat ja suunnittelu, hankintaperiaatteet; - aluesuunnittelu, mukaan lukien rakentamis- ja kaupunkisuunnittelu. 83 artikla Pankit, vakuutukset ja muut rahoituspalvelut 1 Sopimuspuolet ovat yhteistyössä tavoitteenaan kehittää Unkarin pankki-, vakuutus- ja muita rahoituspalvelualoja. 2 Yhteistyöllä pyritään seuraavaan: - kirjanpitojärjestelmän yhdenmukaistaminen eurooppalaisiin sääntöihin; - pankkeja ja rahoituspalveluja koskevien ja niiden valvontaa koskevien määräysten yhdenmukaistaminen; - yhteisön ja Unkarn lainsäädännön kääntämisen valmistelu; - termistösanastojen valmistelu; - tietojen vaihto erityisesti suunnitteilla olevasta lainsäädännöstä; - rahoitusalan kirjallisuuden toimittaminen Unkariin sekä tämän alan tiedotus- ja asiakirjakeskusten perustamisen tukeminen. 3 Tätä varten yhteistyöhön sisältyvät määräykset teknisestä avusta ja koulutustoimenpiteistä. Yhteisö järjestää muun muassa lyhyt- ja pitkäaikaisia ohjelmia työteon avulla tapahtuvasta koulutuksesta yhteisön rahoituksesta ja valvonnasta vastaavien toimielinten työtehtävissä. 84 artikla Rahapolitiikka Unkarin viranomaisten hakemuksesta yhteisö myöntää teknistä apua tukeakseen Unkarin toimenpiteitä forintin saattamiseksi vapaasti vaihdettavaksi valuutaksi ja tukeakseen Unkarin politiikan asteittaista lähentymistä eurooppalaiseen rahoitusjärjestelmäpolitiikkaan. Tähän kuuluu tietojen epävirallinen vaihto eurooppalaisen rahoitusjärjestelmän periaatteista ja toiminnasta. 85 artikla Yhteistyö kirjanpidon ja rahoitustarkastuksen alalla 1 Sopimuspuolet työskentelevät yhdessä tavoitteenaan kehittää Unkarin hallinnossa tehokas kirjanpidon ja rahoitustarkastuksen järjestelmä yhteisössä yhdenmukaistettujen menetelmien ja mallien mukaisesti. 2 Yhteistyö keskittyy seuraavaan: - rahoitustarkastusta koskevien olennaisten tietojen vaihto; - kirjanpidon tarkastusasiakirjojen yhdenmukaistaminen; - koulutus ja neuvonta. 3 Tarvittaessa yhteisö antaa teknistä apua. 86 artikla Rahanpesu 1 Sopimuspuolet ovat yhtä mieltä siitä, että on välttämätöntä estää yhteistyön avulla niiden rahoitusjärjestelmien väärinkäyttö yleensä rikosten ja erityisesti huumerikosten avulla saatujen varojen rikollisen alkuperän häivyttämiseen. 2 Tämän alan yhteistyöhön sisältyy erityisesti virka-apu ja tekninen apu, joiden tavoitteena on vahvistaa asianmukaisia rahanpesun vastaisia sääntöjä, jotka vastaavat yhteisön ja asiaa käsittelevien kansainväliset toimielinten, erityisesti rahoitusalan rahanpesutyöryhmän (FATF) vahvistamia sääntöjä. 87 artikla Alueiden kehittäminen 1 Sopimuspuolet vahvistavat yhteistyötään alueiden kehittämisessä ja aluesuunnittelussa. 2 Tätä varten käytetään seuraavien toimenpiteitä: - tietojen vaihto kansallisten viranomaisten välillä alueiden kehittämistä ja aluesuunnittelua koskevista poliittisista kysymyksistä ja tarvittaessa Unkarin avustaminen näiden politiikkojen suunnittelussa; - alueellisten ja paikallisten viranomaisten yhteiset toimet talouskehityksen alalla; - molemminpuoliset vierailut yhteistyön ja avustamisen mahdollisuuksien selvittämiseksi; - virkamiesvaihto; - tekninen apu ottaen erityisesti huomioon jälkeenjääneiden alueiden kehittämisen; - ohjelmien laatiminen tietojen ja kokemusten vaihdosta erilaisin menetelmin, mukaan lukien seminaarit. 88 artikla Sosiaalialan yhteistyö 1 Tunnustaen taloudellisen ja sosiaalisen kehityksen kiinteän yhteyden sopimuspuolet työskentelevät yhdessä sosiaalisen turvallisuuden ja terveydenhoidon eri alueilla. Yhteistyön tavoitteena on erityisesti: - terveydenhoidon ja työpaikkojen turvallisuuden parantaminen lähtökohtana yhteisön suojataso; - työnvälitys-, ammattikoulutus- ja ammatillisten neuvontapalvelujen parantaminen Unkarissa, tukitoimenpiteiden toteuttaminen sekä paikallisen kehityksen edistäminen teollisen uudelleenjärjestelyn tukemiseksi; - Unkarin sosiaaliturvajärjestelmän sopeuttaminen uuteen taloudelliseen ja sosiaaliseen ympäristöön. Yhteistyöhön sisältyy erityisesti: - tekninen apu; - asiantuntijavaihto; - yritysten välinen yhteistyö; - tiedotus- ja opetustoimenpiteet. 89 artikla Matkailu Sopimuspuolet voimistavat ja kehittävät yhteistyötään erityisesti seuraavin toimenpitein: - matkailuliikenteen helpottaminen ottaen erityisesti huomioon nuorisomatkailu; - tiedonsaannin tehostaminen kansainvälisen verkoston, tietokantojen jne. avulla; - taitotiedon siirto koulutuksen, vaihtotoiminnan ja seminaarien avulla; - Unkarin osallistuminen eurooppalaisiin matkailujärjestöihin; - yhteiset toiminnat kuten rajat ylittävät hankkeet, ystävyyskaupunkitoiminta jne.; - matkailuliikennettä koskevien tilastojen ja määräysten yhdenmukaistaminen. 90 artikla Pienet ja keskisuuret yritykset 1 Sopimuspuolet pyrkivät kehittämään ja vahvistamaan pienten ja keskisuurten sekä yhteisön ja Unkarin pienten ja keskisuurten yritysten välistä yhteistyötä. 2 Ne edistävät tietojen ja asiantuntemuksen vaihtoa seuraavilla alueilla: - tarvittaessa oikeudellisten, hallinnollisten, teknisten, verotuksellisten ja rahoituksellisten edellytysten parantaminen pienten ja keskisuurten yritysten kehitykselle ja laajentamiselle sekä rajat ylittävälle yhteistyölle; - pienten ja keskisuurten yritysten tarvitsemien yrityskohtaisten palvelujen toimittaminen (johtotason koulutus, kirjanpito, markkinointi, laaduntarkkailu jne.) samoin kuin niiden yksiköiden voimistaminen, jotka tuottavat tämänkaltaisia palveluja; - asianmukaisten yhteyksien luominen yhteisön päätöksentekijöihin tavoitteena pienten ja keskisuurten yritysten tiedonsaannin parantaminen sekä rajat ylittävän yhteistyön edistäminen (esim. yritysten yhteistoimintaverkko (BC-NET), Euro-tietokeskukset, konferenssit jne.). 91 artikla Tiedotus ja viestintä 1 Yhteisö ja Unkari toteuttavat aiheelliset toimenpiteet edistääkseen tehokasta tiedonvaihtoa tiedotuksen ja viestinnän alalla. Ensisijan saavat ohjelmat, jotka välittävät suurelle yleisölle perustietoa yhteisöstä, sekä ohjelmat, jotka välittävät erityistietoa asiasta kiinnostuneille Unkarissa; tähän kuuluu mahdollisuuksien mukaan myös pääsy yhteisön tietokantoihin. 2 Sopimuspuolet sovittavat yhteen politiikkansa rajat ylittävän yleisradio- ja televisiolähetysten sääntelystä sekä sovittavat yhteen audiovisuaalisen alan teknisiä standardejaan ja politiikkaansa eurooppalaisen audiovisuaalisen tekniikan edistämiseksi sekä tarvittaessa yhdenmukaistavat näitä. 3 Yhteistyöhön voi mahdollisesti sisältyä ohjelmavaihtoa, viestintäalan eri tehtävissä työskenteleville toimittajille ja asiantuntijoille tarkoitettuja apurahoja sekä heille annettavaa koulutusta. 92 artikla Tulli 1 Yhteistyön tavoitteena on taata kaikkien kaupallisella alalla annettavien määräysten noudattaminen sekä lähentää Unkarin tullisääntelyä yhteisön tullisääntelyyn, jotta helpotetaan tässä sopimuksessa suunniteltujen vapauttamistoimenpiteiden toteuttamista. 2 Yhteistyöhön kuuluu erityisesti seuraavaa: - tietojen vaihto; - seminaarien ja harjoittelun järjestäminen; - sopimuspuolten välisen rajan ylittävän infrastruktuurin kehittäminen; - yhtenäisasiakirjan käyttöönotto sekä yhteyden luominen Unkarin ja yhteisön passitusmenettelyn välille; - tavaraliikenteen valvonnan ja muodollisuuksien yksinkertaistaminen; - yhdistetyn nimikkeistön mahdollisimman pikaisen käyttöönoton valmistelu. Tarvittaessa annetaan teknistä apua. 3 Sopimuspuolten hallintoviranomaisten välistä tullialan virka-apua säännellään pöytäkirjassa N:o 6, edellä sanotun kuitenkaan rajoittamatta muiden toimenpiteiden soveltamista tai yhteistyötä tämän sopimuksen ja erityisesti sen 96 artiklan perusteella. 93 artikla Tilastoalan yhteistyö 1 Tämän alan yhteistyö palvelee suorituskykyisen tilastojärjestelmän kehittämistä, jotta nopeasti ja oikea-aikaisesti on käytettävissä luotettavat tilastot, jotka ovat tarpeen uudistuskehityksen suunnittelulle ja valvonnalle sekä yksityisen yritystoiminnan kehittymiselle Unkarissa. 2 Tätä varten tavoitteena on erityisesti seuraavaa: - tehokkaan tilastojärjestelmän ja siihen liittyvän institutionaalisen perustan nopea kehittäminen; - yhdenmukaistaminen kansainvälisiin (ja erityisesti yhteisössä) käytettäviin menetelmiin, sääntöihin ja luokituksiin; - talousuudistuksen tukemiselle ja valvonnalle tarpeellisten tietojen toimittaminen; - asianmukaisten makro- ja mikrotalouden tietojen toimittaminen yksityiselle taloussektorille; - tietosuojan varmistaminen. 3 Tarvittaessa yhteisö antaa teknistä apua. 94 artikla Taloustieteet 1 Yhteisö ja Unkari helpottavat taloudellista uudistus- ja yhdentymiskehitystä yhteistyön avulla parantaakseen taloutensa olennaisten tekijöiden tuntemusta sekä talouspolitiikkansa suunnittelu- ja toteuttamisedellytyksiä markkinataloudessa. 2 Tätä varten yhteisö ja Unkari: - vaihtavat tietoja talouden yleisestä suorituskyvystä, talouden tulevaisuusnäkymistä sekä talouden kehittämisen toimintasuunnitelmista; - erittelevät yhdessä molemminpuolisesti kiinnostavia talouskysymyksiä mukaan lukien talouspolitiikan suunnittelu ja sen keinojen valinta; - edistävät erityisesti taloustieteiden alan yhteistyön toimintaohjelman avulla laajaa yhteistyötä taloustieteiden sekä yhteisön ja Unkarin johtotason voimien välillä huolehtiakseen taitotiedon siirtymisen nopeutumisesta talouspolitiikan suunnittelussa sekä tälle politiikalle olennaisten tutkimustulosten tuntemisen leviämisestä. 95 artikla Julkishallinto Sopimuspuolet edistävät julkishallintojensa välistä yhteistyötä; tähän kuuluu myös vaihto-ohjelman luominen järjestelmiensä rakenteen ja toiminnan molemminpuolisen tuntemuksen parantamiseksi. 96 artikla Huumeet 1 Yhteistyö suuntautuu ensisijaisesti lainvastaisten huumausaineiden ja psykotrooppisten aineiden levittämistä ja kauppaa sekä näiden tuotteiden väärinkäytön torjumista koskevien toimintasuunnitelmien ja toimenpiteiden vaikutusten tehostamiseen. 2 Sopimuspuolet sopivat tarpeellisista yhteistyömenetelmistä näiden tavoitteiden toteuttamiseksi mukaan lukien yksityiskohtaiset säännöt yhteisen toiminnan täytäntöönpanosta. 1 kohdassa tarkoitetulla alueella toteutettavan toiminnan tavoitteet ja toimintasuunnitelmat vahvistetaan neuvotteluin ja tiiviissä yhteistyössä. 3 Sopimuspuolten väliseen yhteistyöhön kuuluu tekninen apu ja virka-apu, erityisesti seuraavilla aloilla: kansallisen lainsäädännön suunnittelu ja täytäntöönpano, yksiköiden, tiedotuskeskusten sekä sosiaalisten ja terveydellisten keskusten perustaminen, henkilöstökoulutus ja tutkimus sekä sen estäminen, että lähtöaineiden väärinkäytöllä valmistetaan lainvastaisesti huumausaineita ja psykotrooppisia aineita. Sopimuspuolet voivat yhteisymmärryksessä ottaa mukaan myös muita alueita. VII OSASTO KULTTUURIYHTEISTYÖ 97 artikla 1 Sopimuspuolet sitoutuvat edistämään kulttuuriyhteistyötä. Tämän yhteistyön tarkoituksena on muun muassa molemminpuolisen ymmärryksen ja arvostusten parantaminen yksittäisten ihmisten, ryhmien ja kansojen välillä. Tarvittaessa otetaan yhteisön taikka sen jonkin jäsenvaltion tai joidenkin sen jäsenvaltioiden toteuttamiin kulttuuriyhteistyöohjelmiin mukaan myös Unkari sekä kehitetään molemminpuolisesti kiinnostavia muita toimintoja. Tämä yhteistyö voi sisältää erityisesti seuraavaa: - taideteoksia ja taiteilijoita koskeva vaihtotoiminta; - kirjallisten töiden kääntäminen; - historiallisten ja kulttuuristen muistomerkkien sekä paikkojen säilyttäminen ja restaurointi (arkkitehtuuri- ja kulttuuriperintö); - alueiden kulttuuriarvojen säilyttäminen; - kulttuurin alalla toimivien koulutus; - aiheeltaan Eurooppaan liittyvät kulttuuritilaisuudet; - molemminpuolisen kiinnostuksen herättäminen ja ansiokkaiden kulttuurisaavutusten tunnetuksi tekemisen tukeminen. 2 Sopimuspuolet työskentelevät yhdessä Euroopan audiovisuaalisen teollisuuden edistämiseksi. Yhteistyöhön voi kuulua myös unkarilaisten tämän alan asiantuntijoiden koulutus. Erityisesti voivat Unkarin audiovisuaaliset mediat osallistua siihen toimintaan, jota yhteisö vuosien 1991 1995 MEDIA-ohjelman perusteella toteuttaa. Tällöin on noudatettava niitä menettelyjä, jotka kulloisenkin toiminnan toimivaltainen johto on vahvistanut, samoin kuin niitä määräyksiä, jotka Euroopan yhteisöjen neuvosto on tämän ohjelman hyväksymisestä 21 päivänä joulukuuta 1990 tekemässään päätöksessä vahvistanut. Yhteisö tukee unkarilaisen audiovisuaalisen sektorin osallistumista EUREKA-ohjelmiin. VIII OSASTO RAHOITUSYHTEISTYÖ 98 artikla Tämän sopimuksen tavoitteiden saavuttamiseksi ja sopusoinnussa 99, 100, 102 ja 103 artiklan kanssa Unkari saa tilapäisesti rahoitusapua yhteisöltä avustuksina ja lainoina mukaan lukien lainat Euroopan investointipankilta sen perussäännön 18 artiklan mukaisesti. 99 artikla Tähän rahoitusapuun kuuluu: - vuoden 1992 loppuun asti toimenpiteet PHARE-ohjelman perusteella neuvoston asetuksen (ETY) 3906/89 mukaisesti, sellaisena kuin se on muutettuna; sen jälkeen yhteisön avustukset annetaan joko PHARE-ohjelmassa monivuotisina tai uutena monivuotisena rahoitusvälineenä, jonka yhteisö vahvistaa neuvoteltuaan Unkarin kanssa sekä ottaen huomion 102 ja 103 artiklan; - Euroopan investointipankin laina(t) niin kauan, kuin niiden myöntäminen on ajallisesti mahdollista. Tämän jälkeen yhteisö vahvistaa Euroopan investointipankin Unkarille myöntämien lainojen enimmäismäärän ja ajanjakson neuvoteltuaan Unkarin kanssa. 100 artikla Yhteisön rahoitusavun tavoitteet ja alueet vahvistetaan suuntaa antavassa ohjelmassa, josta sovitaan molempien sopimuspuolten välillä. Sopimuspuolet antavat tästä tiedon assosiointineuvostolle. 101 artikla 1 Yhteisö tarkastelee Unkarin hakemuksesta, tarvittaessa ottaen huomioon kaikki käytettävissä olevat rahoituksen voimavarat ja yhteensovittaen kansainvälisten rahoitusjärjestöjen kanssa G-24 ryhmässä, mahdollisuudet antaa tilapäisesti rahoitusapua, jotta: - tuetaan toimenpiteitä, joiden tavoitteena on asteittain toteuttaa ja sen jälkeen säilyttää Unkarin valuutan vaihdettavuus; - mukaan lukien maksutaseavustukset tuetaan ponnisteluja keskipitkän aikavälin vakauttamisesta ja taloudellisesta rakennemuutoksesta. 2 Tämän rahoitusavun edellytyksenä on se, että Unkari antaa, milloin aiheellista, G-24 ryhmälle Kansainvälisen valuuttarahaston hyväksymät ohjelmat vaihdettavuudesta ja/tai taloutensa rakennemuutoksesta ja että nämä ohjelmat saavat yhteisön hyväksymisen sekä että Unkari noudattaa näitä ohjelmia ja että lisäksi lopulta saavutetaan nopea siirtyminen yksityisiin rahoituslähteisiin. 3 Assosiointineuvostolle annetaan tieto tämän avun edellytyksistä ja siitä, miten Unkari täyttää tähän apuun liittyvät velvoitteet. 102 artikla Yhteisön rahoitusapu vahvistetaan havaittua tarvetta ja Unkarin kehitysastetta vastaavasti ja ottaen huomioon asetetut ensisijaisuudet sekä Unkarin talouden vastaanottokyvyn, takaisinmaksukyvyn sekä Unkarin edistymisen markkinatalouteen siirtymisessä ja rakennemuutoksen toteuttamisessa. 103 artikla Jotta käytettävissä olevia keinoja käytetään mahdollisimman suotuisasti, sopimuspuolet huolehtivat siitä, että yhteisön avustukset sovitetaan kiinteästi yhteen niiden avustusten kanssa, joita saadaan muista lähteistä, kuten yhteisön jäsenvaltioista, muista maista, mukaan lukien G-24 ryhmä ja kansainväliset rahoitusjärjestelmät, erityisesti Kansainvälisen valuuttarahaston, Kansainvälisen jälleenrakennuspankin sekä Euroopan jälleenrakennus- ja kehityspankin alaiset järjestelmät. IX OSASTO INSTITUTIONAALISET, YLEISET JA LOPPUMÄÄRÄYKSET 104 artikla Perustetaan assosiointineuvosto, joka valvoo tämän sopimuksen täytäntöönpanoa. Assosiointineuvosto kokoontuu kerran vuodessa ministeritasolla ja aina, kun olosuhteet sitä vaativat. Se tarkastelee kaikkia tästä sopimuksesta johtuvia kysymyksiä sekä kaikkia muita molemminpuolisesti kiinnostavia kahdenvälisiä tai kansainvälisiä kysymyksiä. 105 artikla 1 Assosiointineuvosto muodostuu yhdeltä puolen Euroopan yhteisöjen neuvoston jäsenistä ja Euroopan yhteisöjen komission jäsenistä sekä toiselta puolen Unkarin hallituksen jäsenistä. 2 Assosiointineuvoston jäsenet voivat käyttää edustajaa työjärjestyksessä määrättävin edellytyksin. 3 Assosiointineuvosto vahvistaa työjärjestyksensä. 4 Assosiointineuvoston puheenjohtajuudesta huolehtivat vuorotellen Euroopan yhteisöjen neuvoston jäsen ja Unkarin hallituksen jäsen työjärjestyksen määräysten mukaisesti. 106 artikla Assosiointineuvosto käyttää päätösvaltaa tämän sopimuksen tavoitteiden saavuttamiseksi ja siinä määrätyissä tapauksissa. Päätökset sitovat molempia sopimuspuolia; niiden on toteutettava ne toimenpiteet, jotka ovat tarpeen tehtyjen päätösten täytäntöönpanemiseksi. Assosiointineuvosto voi myös antaa tarpeellisia suosituksia. Assosiointineuvoston päätökset ja suositukset laaditaan yhteisymmärryksessä molempien sopimuspuolen välillä. 107 artikla 1 Jokainen sopimuspuoli voi saattaa assosiointineuvoston käsiteltäväksi kaikki ne erimielisyydet, jotka liittyvät tämän sopimuksen soveltamiseen tai sen tulkintaan. 2 Assosiointineuvosto voi päätöksellään ratkaista erimielisyyden. 3 Jokaisen osapuolen on toteutettava 2 kohdassa mainittujen päätösten täytäntöönpanemiseksi tarpeelliset toimenpiteet. 4 Jos erimielisyyttä ei ole voitu ratkaista 2 kohdan mukaisesti, voi osapuoli ilmoittaa toiselle osapuolelle nimeävänsä välimiehen; toinen osapuoli on tällöin velvollinen kahden kuukauden määräajassa nimeämään toisen välimiehen. Tätä menettelyä sovellettaessa pidetään yhteisöä ja jäsenvaltioita yhteisesti yhtenä osapuolena. Assosiointineuvosto nimeää kolmannen välimiehen. Välimiestuomio annetaan äänten enemmistöllä. Jokaisen osapuolen on toteutettava välimiestuomion täytäntöönpanemiseksi tarpeelliset toimenpiteet. 108 artikla 1 Assosiointineuvostoa avustaa tehtäviensä täyttämisessä assosiointikomitea, joka muodostuu yhdeltä puolen Euroopan yhteisöjen neuvoston jäsenten ja Euroopan yhteisöjen komission jäsenten edustajista ja toiselta puolen Unkarin hallituksen, tavallisesti korkean tason virkamiesedustajista. Assosiointineuvosto vahvistaa työjärjestyksessään työskentelytapansa ja assosiointikomitean tehtävät, joihin kuuluu erityisesti valmistella assosiointineuvoston kokouksia. 2 Assosiointineuvosto voi siirtää toimivaltaansa assosiointikomitealle. Tässä tapauksessa assosiointikomitea tekee päätöksensä 106 artiklan mukaisesti. 109 artikla Assosiointineuvosto voi perustaa erityiskomiteoita tai työryhmiä avustamaan sitä sen tehtävissä. Assosiointineuvosto vahvistaa työjärjestyksessään tällaisten komiteoiden ja työryhmien kokoonpanon, tehtävät sekä työskentelytavat. 110 artikla Perustetaan parlamentaarinen assosiointitoimikunta. Tässä toimielimessä kokoontuvat yhteen mielipiteiden vaihtoa varten yhdeltä puolen Unkarin parlamentin jäsenet ja toiselta puolen Euroopan parlamentin jäsenet. Se kokoontuu säännöllisin väliajoin, jotka se itse määrää. 111 artikla 1 Parlamentaarinen assosiointitoimikunta muodostuu yhdeltä puolen Euroopan parlamentin jäsenistä ja toiselta puolen Unkarin parlamentin jäsenistä. 2 Parlamentaarinen assosiointitoimikunta vahvistaa työjärjestyksensä. 3 Parlamentaarisen assosiointitoimikunnan puheenjohtajuudesta huolehtivat vuorotellen Euroopan parlamentti ja Unkarin parlamentti työjärjestyksen määräysten mukaisesti. 112 artikla Parlamentaarinen assosiointitoimikunta voi pyytää assosiointineuvostolta asiaa koskevia tietoja tämän sopimuksen täytäntöönpanosta. Assosiointineuvosto antaa sille pyydetyt tiedot. Parlamentaariselle assosiointitoimikunnalle annetaan tiedoksi assosiointineuvoston päätökset. Parlamentaarinen assosiointitoimikunta voi antaa suosituksia assosiointineuvostolle. 113 artikla Molemmat sopimuspuolet sitoutuvat tämän sopimuksen perusteella varmistamaan, että toisen sopimuspuolen luonnolliset ja oikeushenkilöt voivat, ilman syrjintää sen omiin kansalaisiin verrattuna, esittää asiansa yhteisön ja Unkarin toimivaltaisille tuomioistuimille ja hallintoviranomaisille vedotessaan yksilöllisiin tai omaisuuteensa kohdistuviin oikeuksiinsa mukaan lukien oikeudet henkiseen, teolliseen ja kaupalliseen omaisuuteen. 114 artikla Mikään tämän sopimuksen määräys ei estä sopimuspuolta toteuttamasta kaikkia toimenpiteitä, jotka: a) se arvioi tarpeellisiksi estääkseen keskeisten turvallisuusetujensa vastaisten tietojen ilmaisemisen, b) koskevat aseiden, ammusten tai sotamateriaalin tuotantoa tai kauppaa taikka puolustustarkoitukseen välttämätöntä tutkimusta, kehitystyötä tai tuotantoa; nämä toimenpiteet eivät saa vaikuttaa sellaisten tuotteiden kilpailuedellytyksiin, jotka eivät sovellu sotatarvikkeiksi; c) se arvioi tärkeiksi omien sisäisten turvallisuusetujensa säilyttämiseksi vaikeiden, valtion sisäisten yleistä turvallisuutta ja järjestystä koskevien häiriöiden aikana, sodan aikana, vakavan sodan uhan aiheuttavan kansainvälisen jännityksen aikana tai niiden velvoitteiden täyttämiseksi, jotka se on ottanut rauhan ja kansainvälisen turvallisuuden säilyttämiseksi. 115 artikla 1 Tähän sopimukseen kuuluvilla aloilla ja rajoittamatta siihen sisältyviä erityismääräyksiä: - Unkarin yhteisöön soveltamat sääntelyt eivät saa vaikuttaa millään tavalla syrjivästi jäsenvaltioiden, niiden kansalaisten tai yhtiöiden välillä; - yhteisön Unkariin soveltamat sääntelyt eivät saa vaikuttaa millään tavalla syrjivästi Unkarin kansalaisten tai yhtiöiden välillä. 2 Edellä 1 kohta ei vaikuta sopimuspuolten oikeuteen soveltaa asiaa koskevia verotusmääräyksiään verovelvollisiin, jotka asuinpaikkansa puolesta eivät ole samanlaisessa asemassa. 3 Edellä 1 kohta ei estä sopimuspuolia soveltamasta valuuttaoikeudellisia määräyksiä, joissa näiden määräysten tarkoittamalla tavalla säädetään erilaisesta kohtelusta alueella asuvien ja muiden kuin sillä alueella asuvien välillä. 116 artikla Tuotaessa Unkarista peräisin olevia tuotteita yhteisöön ei niihin sovelleta edullisempaa kohtelua, kuin jäsenvaltiot myöntävät toisilleen. Kohtelu, joka Unkarille myönnetään IV osaston ja V osaston I luvun mukaisesti, ei saa olla edullisempaa kuin se kohtelu, jonka jäsenvaltiot myöntävät toisilleen. 117 artikla 1 Sopimuspuolet toteuttavat kaikki yleiset ja erityiset toimenpiteet, jotka ovat tarpeen tästä sopimuksesta johtuvien velvoitteidensa täyttämiseksi. Ne huolehtivat siitä, että tämän sopimuksen tavoitteet saavutetaan. 2 Jos sopimuspuoli katsoo, että toinen sopimuspuoli ei täytä tästä sopimuksesta johtuvia velvoitteitaan, se voi toteuttaa aiheelliset toimenpitee